title: Lisa Fernandez

text: Pelaajanuransa jälkeen Fernandez on toiminut naisten softballsarjassa pelaavan UCLA Bruinsin apuvalmentajana (kaudella 2017 hän sai kahden ottelun mittaisen toimitsijakiellon esittäessään UCLA Bruins–Texas A&M ottelussa aggressiivisen vastalauseen kenttätuomaristolle pelitilanteesta).


title: M203

text: M203 on Yhdysvalloissa 1967–68 kehitetty 40 mm kranaatteja ampuva kranaattiampumalaite. M203-kranaattiampumalaite kehitettiin Vietnamissa erinomaiseksi huomatun M79-kranaattikiväärin korvaajaksi, sillä jälkimmäinen vaati erillisen vara-aseen ampujan kannettavaksi. M203 sen sijaan voidaan kiinnittää esimerkiksi M-16- tai M4-rynnäkkökiväärin kädensuojukseen.


title: M203

text: M203-heitintä päivitettiin 1990-luvun alkupuolella, jolloin siitä kehitettiin myös lyhytpiippuisempi versio erityisesti lyhyen M4-rynnäkkökiväärin kanssa käytettäväksi.


title: Urbanus IV

text: Urbanus IV, syntymänimeltään Jacques Pantaléon (1195–1264), oli paavina 29. elokuuta 1261 – 2. lokakuuta 1264. Hän oli viimeinen henkilö, josta tuli paavi olematta ensin kardinaali.


title: Urbanus IV

text: Ranskalaissyntyinen Urbanus oli suutarin poika Troyes'stä. Hänestä tuli Verdunin piispa, sitten Jerusalemin patriarkka ja sitä kautta paavi Aleksanteri IV:n seuraaja.


title: Urbanus IV

text: Urbanus pyrki vahvistamaan paavin valtaa, ja päätti mm. tarjota Sisilian kuninkuutta Anjoun Kaarlelle.


Arise O Compatriots, Nigeria’s Call Obey () on Nigerian kansallislaulu, joka otettiin käyttöön vuonna 1978. Se korvasi samalla aikaisemman kansallislaulun Nigeria, We Hail Thee, joka oli ollut käytössä aina maan itsenäistymisestä vuonna 1960. Laulun sanat on yhdistetty viidestä ehdotuksesta, jotka saapuivat Nigerian hallituksen julistamaan kilpailuun uudesta kansallislaulusta. Näiden laatijat olivat John A. Ilechukwu, Eme Etim Akpan, B. A. Ogunnaike, Sotu Omoigui ja P. O. Aderibigbe. Laulun sävelsi Nigerian kansallisen poliisisoittokunnan kapellimestari Benedict Elide Odiase.


title: Arise O Compatriots, Nigeria’s Call Obey

text:
Arise, O compatriots
Nigeria’s call obey
To serve our fatherland
With love and strength and faith
The labour of our heroes past
Shall never be in vain
To serve with heart and might
One nation bound in freedom
Peace and unity.


text:
Oh God of creation
Direct our noble cause
Guide our leaders right
Help our youth the truth to know
In love and honesty to grow
And living just and true
Great lofty heights attain
To build a nation where peace
And justice shall reign.


text:
Yaku ’yan Nijeriya ku farka;
Ku amsa kiran Nijeriya;
Domin mu taimaki ƙasarmu ta haihuwa;
Don aiki ga ƙasata cikin soyayya da riƙon gaskiya;
Domin gudumawar da shuwagabaninmu ’yan kishin ƙasa suka bada;
kada ta zama a banza;
Muyi aiki da zuciya ɗaya da girmamawa a gareta;
Domin ta kasance ƙasa ɗaya mai yanci ga kowa tare da haɗin kai da zaman lafiya.


text:
Bilie, O compatriots,
Nigeria oku rubere,
Iji na-eje ozi anyị nna,
Na ịhụnanya na ike na okwukwe,
The ọrụ anyị dike gara aga,
Agaghi-abụ ihe efu,
Iji na-eje ozi na obi na idi-ike,
Otu mba kee onwe,
Udo na ịdị n’otu.


text:
Dide eyin ara.
Wa je-pe Naijiria,
ka fife sin ’lewa
pelu okun ati ’gbagbo
Ki ise awon akoni wa
ko ma se ja sa-san,
Ka sin tokan-tara
ile tominira wa,
ti alafia so-dokan.


title: Klemens IV

text: Klemens IV, syntymänimeltään Gui Faucoi le Gros (k. 1268) oli paavina 23. helmikuuta 1265 – 29. marraskuuta 1268. Hän oli ennen kirkollista uraansa ollut sotilas ja lakimies, ja työskennellyt Ranskan kuningas Ludvig IX:n kirjurina. Hän nousi kardinaaliksi Urbanus IV:n nimittämänä, ja edusti paavia Englannissa kunnes tuli nimitetyksi tämän seuraajaksi. Klemensin kuoleman jälkeen kardinaalit eivät päässeet sopuun uudesta paavista, vaan paavinistuin oli tyhjänä kolme vuotta.


title: M79

text: M79 on yhdysvaltalainen kertatulta ampuva kranaattikivääri, joka käyttää 40 mm:n kranaatteja.


title: M79

text: M79:n kehitys aloitettiin 1951, kun Yhdysvaltain maavoimat huomasi tarvitsevansa kranaattiaseen käsikranaatin ja kranaatinheitinten kantomatkojen välille. M79 sai tyyppinimensä vuonna 1960 ja otettiin palveluskäyttöön vuonna 1961. Sen valmistus jatkui Yhdysvalloissa vuoteen 1971, niitä valmistettiin yli 300 000 kappaletta.


title: M79

text: Yhdysvaltain maavoimat totesi M79:n onnistuneeksi aseeksi Vietnamin sodassa. M79:llä voidaan ampua savuammuksia, sytytyskranaatteja ja itsepuolustustarkoituksessa haulipanoksia. M79:n kantaja tarvitsi kuitenkin aina vara-aseen, josta syystä myöhemmin kehitettiin esimerkiksi M-16-rynnäkkökivääriin kiinnitettävä M203-kranaattikivääri.


title: Ge Fei

text: Ge Fei (s. 9. lokakuuta 1975, Nanjing) on kiinalainen entinen sulkapalloilija, maailmanmestari ja olympiavoittaja.


title: Ge Fei

text: Ge Fei voitti sulkapallossa naisten nelinpelin olympiakultaa vuosina 1996 ja 2000 parinsa Gu Junin kanssa. Pari voitti lisäksi maailmanmestaruuden vuonna 1997 ja 1999. Vuonna 1997 Ge voitti maailmanmestaruuden myös sekanelinpelissä Liu Yongin parina.


title: Ge Fei

text: Ge Fei lopetti kilpauransa vuonna 2001. Vuonna 2002 hän meni naimisiin maailmanmestari Sun Junin kanssa.


title: FK Moskova

text: FK Moskova on venäläinen jalkapalloseura, joka toimii Moskovassa.


title: FK Moskova

text: Autonvalmistaja ZIL sponsoroi Moskovan Torpedoa vuodesta 1924 alkaen. 1990-luvun puolivälissä tehtaalla ei enää ollut varaa ylläpitää pääsarjatason seuraa, joten se myytiin Lužniki-stadionin toiminnasta vastaavalle yhtiölle. Seura siirtyi myös pelaamaan ottelunsa Lužnikille. Muutaman vuoden kuluttua ZIL päätti jälleen aloittaa jalkapallotoiminnan perinteisellä Torpedo-stadionilla. Jonkin aikaa Moskovassa pelasi kaksi Torpedo-nimistä seuraa, "Torpedo-Lužniki" ja "Torpedo-ZIL". Vuonna 2003 ZIL myi seuran jälleen, tällä kertaa metalliyhtiölle, ja seuran uudeksi nimeksi tuli "Torpedo-Metallurg". Heinäkuussa 2004 Moskovan kaupunki osti seuran, ja nimi muutettiin nykyiseksi.


title: FK Moskova

text: Vuonna 2005 joukkue saavutti historiansa parhaan sijoituksen, kun se nousi Venäjän valioliigassa viidenneksi. Tämän jälkeen seura paransi edelleen sijoitusta ollen kaudella 2007 neljäs. Samana vuonna se eteni myös Venäjän cupin loppuotteluun.


title: FK Moskova

text: FK Moskova vetäytyi Venäjän valioliigasta helmikuussa 2010, minkä taustalla oli pääsponsori Norilski nikelin päätös lopettaa seuran tukeminen. FK Moskovasta tuli näin ensimmäinen seura, joka on jättänyt liigan. Seura on sittemmin jatkanut toimintaa Venäjän amatööriliigassa, joka on maan neljänneksi korkein sarjataso.


title: Vapaa sana

text: Vapaa sana on ollut usean suomenkielisen lehden nimi:


title: Tu bandera es un lampo de cielo

text: Tu bandera es un lampo de cielo (”Lippusi on taivaan valo”) on Hondurasin kansallislaulu, joka otettiin käyttöön vuonna 1915. Laulun on sanoittanut Augusto Constantio Coella ja sen on säveltänyt saksalaissyntyinen säveltäjä Calros Hartling. Hondurasin hymni on tyyliltään tyypillinen latinalaisamerikkalainen kansallislaulu, joka muistuttaa säveleltään ja sanoiltaan ooppera-aariaa.


title: Tu bandera es un lampo de cielo

text: Laulussa on kertosäe sekä seitsemän säkeistöä. Koululaisten oletetaan koulussa oppivan laulun ulkoa kokonaisuudessaan, vaikka laulusta käytetäänkin virallisissa yhteyksissä vain sen viimeistä, seitsemättä säkeistöä. Tällöin kertosäe lauletaan sekä säkeistöä ennen että sen jälkeen. Mikäli laulu esitetään kokonaisuudessaan, lauletaan kertosäe ennen laulua ja jokaisen säkeistön jälkeen.


title: Tu bandera es un lampo de cielo

text: Hondurasin kansallislaulu esittää maan historian tiivistetyssä runomuodossa. Ensimmäinen säkeistö kuvailee maata sellaisena, jollaiseksi Kristoffer Kolumbus olisi sen kokenut. Toinen kertoo, miten miehet ”maassa, jossa aurinko nousee” unelmoivat Hondurasista ja lähtivät sinne, mutta löysivätkin maan yllä jo liehuvan (Espanjan) lipun. Kolmas säkeistö kertoo maan alkuperäisväestön vastarinnasta espanjalaisia conquistadoreja vastaan. Neljäs säkeistö kertoo Espanjan siirtomaavallasta sekä siitä, miten siirtomaiden toiveet uudistuksesta kaikuivat kuuroille korville, kunnes vapauden aatteet saapuivat Euroopasta uudelle mantereelle. Viides säkeistö jatkaa tätä, kertoen kuinka Ranskan vallankumous oli Hondurasille innostava esimerkki sen pyrkiessä vapauteen. Kuudes kertoo vallankumouksesta, joka kukisti Espanjan vallan ja toi siirtomaille - kuten Hondurasillekin - vapauden. Viimeinen säkeistö, joka siis yleensä lauletaan maan kansallislauluna, kutsuu kaikkia hondurasilaisia puolustamaan maataan, jos tarpeen, aina kuolemaan. Kuoron laulamaksi tarkoitettu kertosäe on lyyrinen kuvaus maan lipusta ja vaakunasta - aiheista joihin myös laulun viimeinen säkeistö palaa.


title: Gu Jun

text: Gu Jun (s. 3. tammikuuta 1975 Wixi) on kiinalainen entinen sulkapalloilija, maailmanmestari ja olympiavoittaja.


title: Gu Jun

text: Gu Jun voitti parinsa Ge Fein kanssa naisten nelinpelin olympiakultaa 1996 ja 2000. He voittivat myös maailmanmestaruuden vuosina 1997 ja 1999.


title: Aleksanteri IV (paavi)

text: Aleksanteri IV, syntymänimeltään "Rinaldo Conti" (n. 1199 – 25. toukokuuta 1261), oli katolisen kirkon paavina 12. joulukuuta 1254 – 25. toukokuuta 1261. Häntä on kuvattu iloiseksi ja ystävälliseksi, mutta ei erityisen älykkääksi. Hän oli sukua Innocentius III:lle ja Gregorius IX:lle.


title: Aleksanteri IV (paavi)

text: Aleksanteri sekaantui pyhää saksalais-roomalaista keisarikuntaa koskeviin asioihin ja mm. toimi alaikäisen keisarin holhoojana.


title: Aleksanteri IV (paavi)

text: Aleksanteri muistetaan yrityksistään yhdistää ortodoksinen ja katolinen kirkko, perustamastaan Ranskan inkvisitiosta, kerjäläismunkkien suosimisesta ja ristiretken suunnittelusta tataareja vastaan.


title: InTime

text: InTime on tamperelainen yhtye, joka soittaa Astor Piazzollan säveltämää musiikkia. Yhtye voitti kansainvälisen Astor Piazzolla -kilpailun Italiassa vuonna 1994. Ensimmäisen levynsä, nimeltään "Piazzolla InTime", yhtye julkaisi vuonna 1995, toisen, "Chin Chin", vuonna 1997. Kolmas levy kantoi nimeä "Live!" ja neljäs nimeä "Chamber Works". Uusin levy, vuonna 2003 äänitetty ja vuonna 2004 julkaistu "Piazzolla" on ensimmäinen Suomessa äänitetty Superaudio-CD.Lisäksi levyllä "Tangoja" esiintyy Markku Lindemanin ja harmonikan sijasta Marcelo Nisinman bandoneonilla. Lisäksi levyllä on mukana itse InTime-kvintetin lisäksi Tampere Filharmonia, jota johtaa Jaana Haanterä.


title: M72 LAW

text: M72 LAW (Light Anti-tank Weapon) on Yhdysvalloissa 1961 kehitetty olalta laukaistava kevyt kertasinko. M72 perustuu saksalaisten toisessa maailmansodassa kehittämään ideaan kevyestä, yksinkertaisesta singosta. M72 suunniteltiin 1950-luvulla käytettäväksi tuon ajan kevyitä panssarivaunuja vastaan. Se oli laajassa käytössä muun muassa Vietnamissa, ja tarjosi sotilaille tarvittavaa tulivoimaa panssaroituja ajoneuvoja, bunkkereita, rakennuksia ja kevyitä ajoneuvoja vastaan.


title: M72 LAW

text: M72 koostuu pääasiassa kahdesta sisäkkäisestä putkesta, jotka asetta ampumakuntoon laitettaessa avataan vetämällä ne toisistaan eri suuntiin. M72 muodostaa laukaistaessa 15 metriä pitkän takasuihkun, joka voi pahimmassa tapauksessa olla tappava välittömästi ampujan takana oleville.


title: M72 LAW

text: M72 LAW -tyypin kertasinkoja on käytössä myös Suomen puolustusvoimilla, tyyppinimellä 66 KES 75 (M72A2), hankintapäätös 1975 ja 66 KES 88 (M72A5), hankintapäätös vuonna 1988.


title: M72 LAW

text: Kevyt kertasinko on Suomen puolustusvoimien pääasiallinen pst-ase, jonka käyttö koulutetaan jokaiselle varusmiehelle (kutsumanimellä Kessi). Vaikka aseella onkin sen rajoitetun panssarinläpäisykyvyn takia vaikea tuhota nykyaikaista taistelupanssarivaunua muualta kuin takaa tai päältä, on se edelleen erinomainen ase kevyemmin panssaroituja ajoneuvoja vastaan, esimerkiksi rynnäkköpanssarivaunuja ja panssaroituja miehistönkuljetusvaunuja vastaan, jotka muodostavat suurimman osan taistelukentällä liikkuvista ajoneuvoista.


title: M72 LAW

text: Kertasingot poistuvat Maavoimien käytöstä 2010-luvun lopulla, seuraajan nimeksi ollaan kaavailtu 66 KES 12.Ampumatarvikkeena käytetään 66 mm rakettia, jonka suurin kantama on n. 1000 m.


title: Helsinki Motor Show

text: Helsinki Motor Show oli Helsingissä Helsingin Messukeskuksessa järjestettävä näyttely, jossa esillä ovat laajasti Suomessa myytävät automerkit. Ensimmäinen näyttely järjestettiin vuonna 1995. Helsinki Motor Show oli ensimmäinen autonäyttely 20 vuoteen, jolle myönnettiin Autotuojat ry:n virallinen näyttelylupa.


title: Helsinki Motor Show

text: Tapahtuma oli aluksi moottoriurheiluun painottuva, mutta tarjosi myös autouutuuksia. Tällä vuosituhannella on siirrytty entistä voimakkaammin uusien ja vasta seuraavana vuonna markkinoille tulevien autojen esittelyyn. Näytteilleasettajina toimii suurin osa suomalaisista automaahantuojista. Lisäksi näyttelyssä esitellään autoalan tarvikkeita, lisävarusteita ja palveluita. Tapahtuman ideoi ja järjesti Team Nykopp Ltd vuosina 1995–2006. Vuonna 2007 Helsinki Motor Show näyttelytoiminta myytiin Suomen Messut Osuuskunnalle, joka otti heti järjestelyvastuun itselleen.


title: Helsinki Motor Show

text: Kävijöitä näyttelyssä on vuosittain runsaat 50 000. Vuonna 2006 näyttely järjestettiin 12. kerran ja silloin kävijöitä oli noin 55 000. Yleisöennätys on vuodelta 2003, jolloin kävijöitä oli noin 57 000, ja silloin kaikki autojen maahantuojat Suomessa olivat mukana.


title: Helsinki Motor Show

text: Ensimmäinen Suomen Messujen toteuttama Helsinki Motor Show 07 järjestettiin 29. marraskuuta – 2. joulukuuta 2007 Helsingin Messukeskuksessa. Tapahtuma oli entistä suurempi, sillä näyttely laajeni useampaan halliin ja samanaikaisesti Messukeskuksessa järjestettiin "Moottorikelkka & ATV 07" -messut sekä ammattitapahtuma "Auto & Korjaamo 07".


title: Helsinki Motor Show

text: Helsinki Motor Show piti vuonna 2008 välivuoden, joka venyi kahdeksan vuoden mittaiseksi taloustaantuman ja uusien autojen heikon kysynnän vuoksi. Tapahtumalle kehiteltiin näyttelytauon aikana uutta ilmettä, logoa muutettiin ja pääsponsori vaihtui. Kylkeen liitettiin autourheilu- ja sähköautonäyttelyt. Helsinki Motor Shown piti tehdä paluunsa marraskuussa 2011, mutta se jouduttiin taas perumaan siitäkin huolimatta, että autojen myynti on ollut hyvässä nousussa. Uusi yritys oli Auto 2016, joka keräsi 27.000 kävijää. Pääteemana oli nähdä ja samantien päästä koeajamaan uusia automalleja. Tätä näyttelykonseptia ei kuitenkaan olla jatkettu 2017 tai 2018.


title: Lyydiläiset

text: Lyydiläiset eli lyydiköt ovat Aunuksen kannaksen itäosassa elävä itämerensuomalainen kansa. Lyydiläisten määrää ei tarkkaan tiedetä, koska Venäjällä heidät tilastoidaan karjalaisiksi. Heidän määräkseen arvioidaan noin 10 000, mutta heistä vain noin 3 000 puhuu lyydiä jollain tasolla. Tätä kattavammin heistä lyydiä puhuu ainoastaan noin 100–500 henkeä. Lyydiläisillä on oma seura Suomessa, ja seuran puheenjohtajan dosentti Herman Hakalan mukaan hyvin lyydin kielen taitavia on noin 300. Nämä puhujat elävät enimmäkseen Kontupohjan, Prääsän ja Aunuksen piirin kylissä. Aluetta kutsutaan Lyydinmaaksi, ja akateemikko Martti Haavio nimitti sitä "lyydiläisten lintukodoksi". Suomalaisen kielitieteen perinne pitää lyydiä omana kielenään, vaikka osa kielentutkijoista on pitänyt lyydiä karjalan kielen murteena. Koska kielellä ei ole virallista asemaa Venäjällä, vaan sitä pidetään murteena, ei sille saada virallisia opetusmateriaaleja, eikä sitä ole voitu opettaa alueen kouluissa. Tilanne on kuitenkin muuttumassa, ja vuodesta 2014 alkaen opetusta on saanut noin 50 oppilasta.


title: Lyydiläiset

text: Vielä 1900-luvun alussa lyydin kielen puhujamäärä oli noin 10 000 henkeä, ja se jakautui viiteen eri päämurteeseen, joista 1940-luvun jälkeen oli jäljellä enää kolme. Nämä kolme elävää murretta ovat järvilyydi (pohjoismurteet), jokilyydi (keskimurteet) ja metsälyydi (Kuujärven lyydiläismurre). Kuolleita ovat Sakilan (Järventakuisen) murre sekä Petroskoinlahden pohjoisrannalla puhuttu Lohmojan murre. Toisen maailmansodan aikana ja sen jälkeen lyydiläiset ovat kokeneet painostusta, ja heitä on lähetetty esimerkiksi pakkotyöhön.Tämä on hankaloittanut merkittävästi heidän kulttuurinsa ja kielensä säilymistä Neuvostoliitossa ja Venäjällä.


title: Lyydiläiset

text: Kuten kaikilla itämerensuomalaisilla kansoilla, siitä huolimatta, että lyydiläiset ovat kääntyneet kristinuskoon, he ovat säilyttäneet monia tapoja ja uskomuksia, jotka periytyvät heille heidän esi-isiensä harjoittamasta muinaiuskosta ja shamanismista. Lyydiläisten muinaisuskossa on erittäin paljon samoja piirteitä verrattuna muiden itämerensuomalaisten kansojen muinaisuskoon. Esikristillisen ajan jälkeen lyydiläiset ovat harjoittaneet ortodoksisen uskon lisäksi vanhauskoisuutta praasniekkoineen.


title: Lyydiläiset

text: Lyydiläisten varhaishistoria, samoin kuin karjalaistenkin, on jäänyt niukasti tutkituksi. On mahdollista, että lyydiläiset on mainittu ensimmäistä kertaa kirjallisessa lähteessä jo eräässä 900-luvun arabialaisessa tekstissä. Miikul Pahomov esittää, että lyydiläisten esi-isiä olisivat sekä myyttiset bjarmit että tšuudit. Keskiajan venäläisissä lähteissä lyydiläisistä on verratten usein mainintoja, mutta niissä heitä ei samaisteta karjalaisiin. Yleiseksi on muodostunut näkemys siitä, että lyydiläiset ovat muodostuneet keskiaikaisten karjalaisten kohdatessa vepsäläisiä ja samassa syntyprosessissa sulauttaneet itseensä paikalliset saamelaiset (lappalaiset). Nämä tapahtumat ovat viime kädessä luoneet omaperäisen kielen ja kulttuurin. Lyydinmaan paikannimistön vanhin kerrostuma sisältää saamelaisperäistä nimistöä. Näin ollen voidaan olettaa kantalappalaisten asuneen Aunuksen kannaksella vielä ennen 1000-lukua. Tällaisia nimiä ovat muun muassa Vaaseninjoen (ven. reka Važinka) seudun vuaž-alkuiset paikannimet. Ne juontuvat saamen sanasta vaadž ’vaadin', eli naarasporo. Esimerkkejä on useita: Vuažoja, Vuažlambid, Vuažeselge, Vuažesuo, Vuažand’ogi, Vuažammägi, Vuažampadonkoski. Tämä viittaa siihen, että lyydiläisten alkukoti on etelämpänä, todennäköisesti Novgorodin alueella.


title: Lyydiläiset

text: Keskiaikaisissa venäläisissä lähteissä lyydiläiset mainitaan usein nimellä людины / "ljudiny" eikä heitä samaisteta karjalaisiin. Mutta jo huomattavasti aiemmin yksi Novgorodin kaupunginosista oli nimeltään Людин / Людинов eli Ljudin / Ljudinov.


title: Lyydiläiset

text: Kansan omakielinen nimi on lüüdikuo ’lyydikko’ tai lüüdilaine 'lyydiläinen'. Se juontuu todennäköisesti venäjän sanasta "ljudi", 'ihmiset'. Huomattavaa on, että myös osa vepsäläisistä on kutsunut itseään lyydiläisiksi.


title: Lyydiläiset

text: Kun Neuvostoliitossa siirryttiin vuonna 1930 yksityistaloudesta kollektiivitalouteen, lyydiläisten talonpoikien elinkeinoelämän vaikeutui merkittävästi. Kolhooseissa työskentelystä ei maksettu palkkaa, mutta 1960-luvulla perustetuissa sovhooseissa, joissa Kuujärvellä, Kontupohjassa ja Pyhäjärvellä kasvatettiin turkiseläimiä, palkka oli verrattaen hyvä. Tämä nosti työläisten elintasoa. Myös infrastruktuuri koheni, ja valtio lahjoitti pieniä määriä metsää työläisille rakennustarpeiksi.


title: Lyydiläiset

text: Lyydiläisten asema kuitenkin huononi voimakkaasti, kun väestöä pakkosiirrettiin syrjäkylistä sovhoosiasuntoloihin. Lyydiläisten perinteiset asuma-alueet tyhjennettiin, ja kylät autioituivat. Osa taloista siirrettiin, osa käytettiin polttopuiksi, osa paloi tulipaloissa, koska autioissa kylissä ei ollut ketään huolehtimassa sammutuksesta. Asukkaiden täytyi myös luopua karjastaan, koska sovhooseilla ei ollut navettoja. Vielä 2000-luvullakin monien karttoihin merkittyjen lyydiläiskylien yhteydessä saatetaan mainita, että ne ovat asumattomia. Toisaalta asutuissa kylissä on neuvostotalouden romahtamisen seurauksena työttömyyttä, joka on johtanut paikoitellen passivoitumiseen ja esimerkiksi alkoholismiin.


title: Lyydiläiset

text: Ennen vuotta 1938 lyydiläiset saivat kouluopetusta suomeksi ja venäjäksi. Kun tuona vuonna koko Neuvostoliiton puoleisessa Karjalassa suomenkielinen opetus lopetettiin, lyydiläisten äidinkielen häviäminen kiihtyi, kuten muillakin Neuvostoliiton itämerensuomalaisilla kansoilla. Nykyisin monet lyydin taitajat ovatkin vanhuksia. Tilanne ei ole parantunut 1990-luvun lopulta 2000-luvulle siirryttäessäkään, vaan Karjalan hallinto- ja lainsäädäntöelimissä on vain vähän paikallisten itämerensuomalaisten kansojen edustajia.


title: Lyydiläiset

text: Metsästys, kalastus, sienestys ja marjastus ovat olleet lyydiläisille tärkeitä sivuelinkeinoja. Niiden harjoittaminen on hankaloitunut Neuvostoliitossa toteutetun kestämättömän metsätalouden seurauksena. Metsät eivät ole elpyneet ennalleen, ja vesistöt ovat saastuneet. Tämän seurauksena saalismäärät ovat pienentyneet, mutta esimerkiksi marjasatojen kokojen supistumisesta huolimatta moni saa alueella edelleen sivutuloja marjojen myymisestä yksityiskauppiaille. Moni harjoittaa Lyydinmaalla kotimajoitusta, matkailuelinkeinoja erilaisine teemoineen, kotitarveviljelyä ja sienestystäkin. Sen sijaan pellavanviljelyn suosio ei ole palannut ennalleen.


title: Lyydiläiset

text: Vanhin tunnettu lyydinkielinen kirjallinen katkelma on 1600-luvun alkuun ajoitettu käsikirjoitus, joka koostuu 11 loitsusta. Tekstien kirjoittajina pidetään Jallahden kuuluisia kansanparantajia Grigori Merkuljevia ja Kuzma Feodorovia, mutta nämä tiedot ovat jääneet vaille täydellistä tieteellistä vahvistusta. Perimätiedon mukaan nämä lyydiläiset shamaanit ovat onnistuneesti parantaneet Venäjän tsaareja. Palkkioksi he saivat jälkeläisineen vapautuksen maavaerosta. Erään perimätiedon mukaan kansanparantajat ovat hoitaneet Boris Godunovin jalkahaavoja. On mahdollista, että tämä kansantaru voi liittyä heidän kotikylänsä nimeen D’allaht’, 'Jalkalahti'. Kun näitä loitsuja tarkastellaan kielitieteellisesti, voidaan nähdä, että vepsän pohjalta muodostunut lyydin kieli on saanut vaikutteita eteläkarjalan kielestä. Yksittäisiä lyydiläisiä paikan- ja henkilönimiä löytyy myös vanhoista venäläisistä asiakirjoista.


title: Lyydiläiset

text: Varsinaisesti lyydin kielen tutkimuksen katsotaan alkaneen vuonna 1845, jolloin D. E. D. Europaeus tutustui runon- ja sanastonkeruumatkallaan Päljärven ja Prääsän lyydiläisiin. Prääsässä hän tallensi "Seppoi Ilmorin starinan, s"adun, jonka hän julkaisi Suomettaressa vuonna 1847. Pertti Virtaranta pitää sitä varhaisinpana julkaistuna lyydinkielisenä näyteenä. 1850-luvulla August Ahlqvist teki tutkimusmatkan Karjalaan muun muassa lyydiläisen perinnemusiikin tallentamiseksi. Vieraillessan Soutjärvellä hän ei kuitenkaan onnistunut tallentamaan lyydiläislauluja, koska niitä ei hänen mukaansa ollut. Laulelmat olivat venäjänkielisiä, mutta laulajat eivät ymmärtäneet niiden sisältöä täydellisesti. Tästä huolimatta Ahlqvist esitti, ettei venäläistäminen ollut edennyt Soutjärvellä vielä niin pitkälle kuin pohjoisemmilla alueilla elävillä muilla itämerensuomalaisilla kansoilla, ennen kaikkea karjalaisilla. Ahlqvist itse kirjoitti vuonna 1859: "Lüüdiköillä oma-kielistä laulua ei ole ollut koskaan, ja kielen rakennuskin on senkaltainen, että sitä ei voi eikä ole voitu käyttää runoksi". Täytyy kuitenkin huomata, että erityisesti lyydiläisillä ja vepsäläisillä oman kansan ja kielen käsitteet vaihtelevat ristikkäin riippuen siitä, millä kielellä näistä asioista puhutaan. Ahlqvist on siis luultavasti erehtynyt. Lyydiläisten perinnemusiikkia on sittemmin tallennettu, ja lyydiläismusiikkia esittävä kuoro on esiintynyt Suomessakin 1990-luvulla.


title: Lyydiläiset

text: Vuosina 1872–1873 Kielettäressä julkaistiin ensimmäinen tutkielma lyydiläismurteista, "Wepsän pohjoiset etujoukot". Tähänkin tutkielmaan liittyi kielinäytteitä, ja sen oli laatinut Arvid Genetz. Aineiston hän keräsi vuonna 1871 Pyhäjärveltä, Viitanalta, Munjärveltä ja Sununsuusta. Aluetta tutkittiin myöhemmin lisää, kun vuonna 1909 Juho Kujola teki perusteellisen tutkimusmatkan lyydiläisiin kyliin. Hänen tutkimuksiaan lyydiläisistä ja lyydin kielestä julkaistiin muun muassa Karjalan kirja- sekä Suomen suku -julkaisuissa.


title: Lyydiläiset

text: Ensimmäinen lyydin kielen sanakirja painettiin vuonna 1908 Pietarissa. Teoksen laati opettaja Mihail Georgijevski keskilyydin Pyhäjärven murteen pohjalta. Sanakirjan toimittajana toimi akateemikko Filipp Fortunatov, joka laati myös teoksen alkusanat. Fortunatov oli tunnettu venäläinen kielentutkija, ja häntä pidetään Venäjän indoeurooppalaisen vertailevan kielentutkimuksen perustajana. Hänet on haudattu Lyydinmaalle Kossalmen kylään. Georgijevskin sanakirjan osana oleva rippikysymysten käännös on ollut samalla ensimmäinen hengellisen tekstin lyydinnös.


title: Lyydiläiset

text: Vuonna 1934 julkaistiin Lyydiläisiä kielennäytteitä -kokoelma, jonka laativat Heikki Ojansuu, Juho Kujola, Jalo Kalima ja Lauri Kettunen. Kujola toimitti myös verrattaen laajan Lyydiläismurteiden sanakirjan, ja se julkaistiin vuonna 1944. Vuosina 1946 ja 1950 julkaistiin kahdessa osassa Aimo Turusen laatima Lyydiläismurteiden äännehistoria. Aineiston Turunen keräsi jatkosodan aikana vuosina 1942–1944. Sodan aikana lyydiläisalueella tutkimusta tekivät muiden muassa paikannimitutkija Viljo Nissilä ja kansanrunouden tutkija Lauri Simonsuuri (ent. Laiho).


title: Lyydiläiset

text: Myös lukuisat petroskoilaiset tutkijat tekivät tutkimusmatkoja Kuujärvelle. Heidän joukossaan esimerkiksi kansanrunouden tallentajat Maija Pahomova ja inkeriläinen Unelma Konkka vuonna 1964. Neuvostoliiton tiedeakatemian Karjalan filiaalissa Petroskoissa (tunnettu suomeksi myös nimellä Äänislinna) lyydiä on tutkinut muun muassa Nikolai Bogdanov. Hän suunnitelmansa Kuujärven lyydiläismurteen monografiasta eivät koskaan toteutuneet, mutta hän keräsi kattavan aineiston seudun murteesta, esimerkiksi sanastoa ja muita kielennäytteitä. Vuosina 1963–1984 julkaistiin Pertti Virtarannan laaja sarja Lyydiläisiä tekstejä ja vuonna 1986 Haljärven lyydiläismurteen muoto-oppia. Virtaranta tallensi niiden aineiston ruotsinlyydiläiseltä Stefan Huotariselta. Feodor Pahomovilta eli Obraman Fedjuulta vuonna 1958 Petroskoissa äänitettyjä ensimmäisiä Kuujärven kielennäytteitä Virtaranta julkaisi vuonna 1967 Lähisukukielten lukemistossa.


title: Lyydiläiset

text: Karjalan filiaalissa lyydiä tutki myös Aleksander Barantsev. Hänen tunnetuimpia teoksiaan ovat lyydin äänneoppia käsittelevä "Fonologitšeskije sredstva ljudikovskoi retši" vuodelta 1975 sekä Peltoisen tekstikokoelma "Obraztsy ljudikovskoi retši" vuodelta 1978. Jälkimmäisen tutkimuksen aineiston Barantsev nauhoitti äidiltään Annalta. Barantsevin keräämät Kuujärven ja Tiudian kielennäytteet julkaistiin vuonna 1994 Karjalan tiedekeskuksen ja Joensuun yliopiston yhteisessä kokoelmassa, jonka nimi on "Näytteitä karjalan kielestä". Lyydiläiset ovat tallentaneet kieltään myös itse. Prääsäläinen Anna Samsonova on tallentanut ja lähettänyt lähes tuhat lyydiläistä sananlaskua ja sanontaa Karjalan filiaalin kokoelmiin. Vuonna 1971 tutkija Grigori Makarov julkaisi Samsonovan keräämiä sananlaskuja Suomalais-Ugrilaisen Seuran Aikakauskirjassa.


title: Lyydiläiset

text: Kuten monilla muillakin itämerensuomalaisilla kansoilla ja kielillä, myös lyydiläisten oman kulttuurin asema on huono, eikä se ole juurikaan periytynyt nuorille. Tällä hetkellä lyydin kieli ei kuulu Petroskoin yliopiston, opettajakorkeakoulun eikä lyydiläisten perinteisillä asuma-aloilla toimivien peruskoulujen opetusohjelmiin. Lyydiläisten kansanperinteen ja kielen tutkimuksessa oli pitkä tauko Karjalan tutkimuslaitoksissa, mutta 2010-luvulla tutkimus on jälleen käynnistynyt. Lyydin kielellä ei ole saatavillä mitään oppikirjoja. Kieltä ei enää käytetä Karjalan kansallisessa lehdistössä, radiossa eikä televisiossa.


title: Lyydiläiset

text: Pyrkimyksiä oman kulttuurin tunnetuksi tekemiseksi ja siirtämiseksi nuorille on kuitenkin tehty. Vuonna 1993 julkaistiin Petroskoissa ensimmäinen lyydinkielinen kaunokirjallinen teos, Miikul Pahomovin "Tuohuz ikkunas" ("Tuohus ikkunalla"). Myös muita kirjoja on painettu. Vuonna 1995 valmistui ensimmäinen Lidja Potašovan ja Pahomovin yhteistyönä laatima aapinen, mutta julkaisuvaikeuksien tähden se julkaistiin vasta vuonna 2003. Teos pohjautuu vuonna 1991 julkaistuun vepsän kielen aapiseen, ja sen nimi on "ABC-kird’". Sen ja muidenkin harvojen olemassa olevien suppeiden oppimateriaalien käyttöönotto kangertelee. Lyydin kielestä on lisäksi olemassa tutkimuksia ja kielinäytteitä, mutta niitä ei ole saatu julkaistua. Pienessä Kuujärven koulussa on opetettu lyydin kieltä vapaaehtoisena oppiaineena.


title: Lyydiläiset

text: Kuujärven Joensuun kylässä syntynyt Obraman Fedjuu on kirjoittanut muistelmia ja tallentanut paikallisia sananlaskuja, joita on julkaistu Karjalan Heimo -lehdessä vuonna 1993. Obraman Fedjuun tytär kemian insinööri Lilja Pahomova laati Kuujärven sanakirjaa (A–K-kirjaimet) vuosina 1961–1964, mutta käsikirjoitus katosi tekijän kuoleman jälkeen. Myös aapisen kääntäjä Potašova on kerännyt kansanrunoutta.


title: Lyydiläiset

text: Vuonna 1999 julkaistiin ensimmäinen hengellinen kirja lyydin kielellä, Miikul Pahomovin "D’umalan Poig" ("Jumalan Poika"). Tämä lukemisto sisältää Raamatun kertomuksia, rukouksia, jumalankäskyjä ja hengellisiä runoja. Teoksessa on pyritty yhdistämään lyydin kolme päämurretta yhtenäisen kirjakielen luomiseksi. Pahomovin julkaisut saivat jatkoa vuonna 2000, kun häneltä julkaistiin runoteos "Lüüdiland – runokird' lüüdin heimon kolmes mujus" ja vuonna 2005 hengellinen teos, "Ehtsluužb". Hänen muita teoksiaan ovat "Tervheks! Lugendkird’ Kujärven lüüdin kielel" (2007, Lidja Potašovan kanssa), "Ukon bembel – Runod lüüdin kielel" (2010), "Kuujärven lyydiläistekstejä" (2011) ja "Kondan Kalndan – Kujärven lüüdin rahvhansana" (2012).


title: Lyydiläiset

text: Tällä hetkellä Karjalan tiedekeskuksessa Petroskoissa toimii kolme lyydiläisyyden tutkijaa. Natalia Čhikina tutkii kirjallisuutta, Aleksandra Rodinova ja Svetlana Kovaleva lyydin kieltä. Rodinova ja Kovaleva ovat myös mukana vuonna 2013 käynnistyneessä hankkeessa, jonka päämääränä on luoda lyydin kielen verkkosanakirja lyydi–suomi–venäjä. Hanketta johtaa Miikul Pahomov, ja se toteutetaan yhteistyössä Lyydiläisen Seuran, Helsingin yliopiston ja Kotimaisten kielten tutkimuslaitoksen kanssa. Kolmevuotista hanketta rahoittaa Koneen säätiö, ja sen ensimmäinen vaihe on valmistunut. Keskeneräinen sanakirja on avattu verkkoon osoitteeseen https://sanat.csc.fi/wiki/Etusivu.


title: Lyydiläiset

text: 1.12.1998 perustettu Lyydiläinen Seura ry (Lüüdilaine Siebr) on yrittänyt tehdä lyydiläisyyttä ja lyydin kielen asemaa tunnetuksi. Seuraan kuuluu noin sata jäsentä, jotka ovat lyydiläisalueen ulkopuolella asuvia lyydiläisiä, heidän ystäviään ja tukijoitaan. Seura pyrkii tavoittamaan myös ruotsinlyydiläisiä kulttuurinsa eheyttämiseksi muun muassa Suomen kulttuurirahaston tukemana. Lisäksi Karjalassa toimii lyydiläisyhdistyksiä. Niiden toiminta keskittyy Kuujärvelle, Pyhäjärvelle, Petroskoihin ja Kentjärvelle. Muuten lyydiläisten kulttuuria on pitänyt yllä Pitk Randaane -perinneryhmä, josta on käytetty myös kirjoitusasuja Pit´k randaane ja Pitk’randaaset. Vuonna 2003 Lyydiläinen Seura järjesti yhdessä Maailman musiikin keskuksen kanssa lyydiläisen musiikin tallennusmatkan Joensuun kylään, jossa tarkoituksena oli tallentaa yhtyeen musiikkia. Tallenteen pohjalta julkaistiin myöhemmin CD ja laulukirja, "Pajod". Alun perin 16-jäseninen Kuoro koostui tuolloin 12 naisjäsenestä, joista valtaosa oli syntynyt 1920-luvulla. Perinteinen lyydiläisten musiikki käsittää kuorolaulun ohella myös haitarimusiikkia.


title: Lyydiläiset

text: 2000-luvulla Suomessa on järjestetty säännöllisesti lyydin kielen kursseja. Vuonna 2008 suomalainen Lyydiläinen Seura ja karjalainen Trias-nuorisojärjestö perustivat "Lyydilaine"-sanomalehden, jossa on artikkeleita lyydin ja venäjän kielillä. Lehti ilmestyy Petroskoissa. Seuran vuosijulkaisun nimi on puolestaan "Lüüdilaine", ja se on ilmestynyt kerran vuodessa vuodesta 2005 lähtien. Lehden artikkelit ovat lyydiksi (pääosin latinalaisilla kirjaimilla, joilla lyydin kirjakieltä kirjoitetaan, mutta myös kyrillisillä aakkosilla), suomeksi ja venäjäksi. Kansalaisjärjestöt ovat yhteistyössä järjestäneet muun muassa kielileirejä nuorille sekä kudontapiirejä. Leirien osanottajat ovat olleet 7–16-vuotiaita lyydiläislapsia ja -nuoria eri lyydiläispaikkakunnilta. Leirien yksi päämäärä on luoda verkosto lyydiläislasten välille kielen oppimisen ohella. 2010-luvulla lyydiläiset ovat vastanneet itse leirien järjestämisestä.


title: Lyydiläiset

text: Kun suomalaisjoukot jatkosodan aikana miehittivät muun muassa lyydiläisten asuma-aloja, osa lyydiläisistä oppi suomen kielen alueella järjestetyn opetuksen johdosta. Alueelle matkusti suomenkielisiä opettajia, ja tuolloin järjestettiin myös jumalanpalveluksia, uskonnonopetusta kouluissa sekä pidettiin rippikouluja. Sen lisäksi, että Aunuksen radio alkoi lähettää vepsän- ja karjalankielisiä ohjelmia, oli ohjelmistossa myös lyydin kielellä tuotettua ohjelmaa. Lapsikuolleisuus puolittui. Kun alue jäi toisen maailmansodan jälkeen Neuvostoliitolle, alkoi pitkä ateismin kausi. Tuolloin Kalevalasta tuli tärkeä henkisyyden lähde Karjalan alueen ihmisille. Vuonna 1992 Inkerin evankelisluterilaisen kirkon työntekijät saapuivat Lyydinmaalle ja alkoivat kehittää hengellistä elämää. 2000-luvun ensimmäisellä vuosikymmenellä esimerkiksi Kuujärvellä järjestettiin säännöllisesti uskonnollisia tilaisuuksia, mutta niissä jaetut Raamatut ovat olleet venäjänkielisiä.


title: Lyydiläiset

text: Lyydinmaalle avattiin vuonna 2010 Lyydiläinen keskus (Lüüdikodi), jonka toimintaa Lyydiläinen seura tukee. Karjalan tasavallan etnokeskusten verkostoon kuuluvaa keskusta johtaa Kuujärven asutuksen itsehallinnon entinen johtaja Raisa Koponeva. Toiminnan tarkoituksena on tehdä lyydiläisyyttä tunnetuksi paikallisten asukkaiden ja kutsuvieraiden keskuudessa, opettaa lyydin kieltä ja palvelella matkailijoita sekä tutkijoita. Keskus myös järjestää joka kesä lyydiläisnuorille Ilmori-leiriä. Keskuksessa on usean vuoden ajan opetettu lyydin kieltä kerran viikossa noin kymmenelle nuorelle, mutta heillä on ollut hyvin vähän edellyksiä käyttää kieltä arjen tilanteissa.


title: Lyydiläiset

text: Syksyllä 2014 Lüüdikodi-keskuksessa aloitettiin kielikerhon järjestäminen, joka on tarkoitettu kokonaisille perheille. Kerhon tarkoituksena on saada kokonaiset perheet käyttämään kieltä myös arjessaan kotona, jotta kielen oppiminen ja välittyminen nuorille tehostuisi. Muita kielen oppimisen keinoja ovat olleet kaikenikäisille suunnattu säännöllisesti kokoontuva lyydinkielinen kudontakerho sekä lyydinkielinen keskustelupiiri, jossa tallennetaan myös Karjalan Sivistysseuran kanssa kansanperinnettä ja tarinoita. Keskusteluita myös julkaistaan kirjallisesti ja äänitteinä. 2010-luvulla Pyhäjärven lyydiläisyhteisössä on toimintansa aloittanut lyydinkielinen teatteriryhmä.


title: Lyydiläiset

text: Vuonna 2013 Karjalan opetusministeriö myönsi luvan opettaa lyydiä vapaavalintaisena oppiaineena, joka johti 13 opettajan kouluttamiseen Suomessa Miikul Pahomovin toimesta. Vuodesta 2014 alkaen lyydiä on opetettu vapaaehtoisena oppiaineena Kentjärven koulussa noin 40 oppilaalle. Ohessa on pidetty lyydiläistä kulttuurikerhoa. Tämän jälkeen opetus on aloitettu myös Pyhäjärven koulussa noin kymmenelle oppilaalle. Opetus on aloitettu myös päiväkodissa. Lisäksi Petroskoissa on toiminut aika ajoin kielikerho.


title: Loost Koos

text: Loost Koos on helsinkiläinen hip hop -yhtye, joka teki musiikkiaan aikaisemmin englanniksi nimellä Lost Cause, mutta vaihtoi esityskielensä suomeksi ja nimeksi tuli "Loost Koos". Yhtyeen jäsenet ovat "DJ Arsi" (Karl Dallas), "Väiski" (Pianomies) ja "Särre" (Payperwork), joka myös voitti vuonna 2005 rapin Suomen mestaruuden englanninkielisessä sarjassa nimellä "So Hot It Hurts". Loost Koosin musiikille melko tyypillisiä ovat vaikutteet 90-luvun hip hopista, kuten voimakkaasti filtteröidyt rumpubreakit ja pitkät melodiset samplet, joita ei ole pilkottu juuri ollenkaan. Yhtye julkaisi levynsä aikaisemmin omakustanteena tai The Funkiest -levykaupan alaisuudessa toimivan Fjuu Recordsin kautta. Suomenkielisen debyyttialbumin, "Peruna & timantti", julkaisi helsinkiläinen Monsp Records vuonna 2007. Toinen studioalbumi "Ei väistetä jos ei tunneta" julkaistiin myös Monspin kautta seuraavana vuonna. Loost Koosin kolmas pitkäsoitto "Pienempi kuin kolme" julkaistiin 16. kesäkuuta 2012 Monsp Recordsin kautta. Loost Koos julkaisi keväällä 2013 ilmaiseksi sekä C-kasettina "Wincave Mixtape Vol. 1"-nimisen mixtapen. Mixtapelta on julkaistu kaksi näytekappaletta: "Dängä Dängää" ja "Yläpommi". Pianomiehen ja Särren musiikkiyhtiö Rutilus Musiikkimedia Oy tulee julkaisemaan kevään 2017 aikana Loost Koos yhtyeen uusimman albumin.


title: Palexpo

text: Palexpo on Geneven lähellä Le Grand-Saconnex’n kaupungissa, Sveitsissä sijaitseva messu- ja konferenssikeskus. Keskuksessa on seitsemän hallia ja 106 000 neliömetriä näyttelytilaa. Palexpo-messukeskuksessa järjestetään vuosittain kymmeniä messuja, konferensseja, urheilukilpailuja ja muita tapahtumia, muun muassa Geneven autonäyttely.


title: Palexpo

text: Palexpo sijaitsee Geneven kansainvälisen lentoaseman välittömässä läheisyydessä. Lentoaseman rautatieasema sijaitsee lentoaseman alla, vajaa kilometri messukeskuksesta. Moottoritie A1 kulkee keskuksen ali. Tieltä on kaksi liittymää alueelle, liittymä 6 (Genève-Aéroport) ja liittymä 7 (Gd-Saconnex). Messukeskuksen alueella on 2 800 pysäköintipaikkaa. Paikallisbussireitit 5, 28 ja Y kulkevat Palexpon kautta.


title: Tohtori Ben Casey

text: Tohtori Ben Casey ("Ben Casey") on yhdysvaltalainen, alun perin ABC-televisioyhtiölle tehty sairaaladraamasarja vuosilta 1961–1966. Sitä alettiin lähettää lokakuussa 1961, ja siitä tuli nopeasti ABC:n katsotuin ohjelma. Sarjan viisi kautta käsittivät yhteensä 153 jaksoa. Se palkittiin kahdella Emmyllä ja oli yhdeksän muuta kertaa ehdolla palkinnon saajaksi. Suomen televisiossa "Ben Caseya" on nähty viimeksi arki-iltapäivisin Yle TV2 -kanavalla keväällä 2007.


title: Tohtori Ben Casey

text: Vince Edwardsin näyttelemä päähenkilö Ben Casey on nuori ja idealistinen neurokirurgi, joka joutuu kohtaamaan hankaluuksia sairaalan muun henkilökunnan kanssa tuoreilla opeillaan ja vakaalla pyrkimyksellään potilaiden oikeudenmukaiseen kohteluun. Hänen tukenaan on Sam Jaffen näyttelemä johtava kirurgi David Zorba. Zorba esiintyi ohjelman jaksoissa vuoteen 1965 asti.


title: Tohtori Ben Casey

text: NBC-yhtiön kilpaileva sarja oli "Tohtori Kildare" (1961–1966), jota myös esitettiin Suomessa. ABC-yhtiön seuraava lääkärisarja oli vuosina 1969–1976 esitetty "Marcus Welby, M.D." Sitä ei liene esitetty Suomessa.


title: Caroline Kennedy

text: Caroline Bouvier Kennedy (s. 27. marraskuuta 1957, New York City) on yhdysvaltalainen kirjailija, lakimies ja diplomaatti. Hän on Yhdysvaltojen entisen presidentin John F. Kennedyn ensimmäinen ja ainoa elossa oleva lapsi.


title: Caroline Kennedy

text: Caroline Kennedy eli kolme vuotta Valkoisessa talossa ja vietti siellä ennen muuttoa kuusivuotissyntymäpäiviään. Isänsä murhan jälkeen hän muutti äitinsä ja veljensä kanssa New Yorkin Manhattanille 1040 Fifth Avenuelle kattohuoneistoon.


title: Caroline Kennedy

text: Vuonna 1972 hän meni Concorden yliopistoon Massachusettsissa. Tämän jälkeen hän työskenteli setänsä, senaattori Edward M. Kennedyn alaisena sekä New York Daily News -lehdessä. Pian näiden jälkeen hän meni töihin Metropolitan Museoon New Yorkiin 1980, josta hän löysi miehensä Edwin Schlossbergin. Heillä on kaksi tytärtä, Rose Kennedy Schlossberg, joka syntyi 1988, (nimi tulee kunnioitetusta isoäidistä) sekä Tatiana Celia Kennedy Schlossberg, joka syntyi 1990, (nimi tulee Edwinin isoäidin mukaan) ja yksi poika, John Bouvier Kennedy Schlossberg. Hän syntyi 1993 (nimi tulee presidentti isän mukaan).


title: Caroline Kennedy

text: Hänen veljensä John Kennedy Jr. kuoli 1999 lento-onnettomuudessa vaimonsa Carolyn Bessette Kennedyn kanssa. Näin ollen Caroline Kennedy jäi ainoaksi presidentin jälkeläiseksi.


title: Caroline Kennedy

text: Nykyään Caroline Kennedy toimii isänsä nimeä kantavan kirjaston johtokunnan kunniapuheenjohtajana.


title: Caroline Kennedy

text: Hän toimi Yhdysvaltain Japanin suurlähettiläänä 2013-2017.


title: Carolyn Bessette Kennedy

text: Carolyn Bessette Kennedy (7. tammikuuta 1966 – 16. heinäkuuta 1999), entiseltä nimeltään Carolyn Jeanne Bessette, oli Yhdysvaltain presidentin John F. Kennedyn pojan John F. Kennedy, Jr.n vaimo. Hän kuoli miehensä John Jr:n sekä siskonsa Lauren Bessetten kanssa lento-onnettomuudessa Atlantin valtamerellä Martha's Vineyardin edustalla kesällä 1999.


title: Carolyn Bessette Kennedy

text: Bessette syntyi White Plainsissa, Westchester Co.ssa, New Yorkissa William J. Bessetten ja hänen silloisen vaimonsa, Ann Messinan tyttärenä. Hän kasvoi Greenwichissä Connecticutissa ja valmistui vuonna 1988 Bostonin yliopistosta.


title: Carolyn Bessette Kennedy

text: Bessette työskenteli ajoittain mallina, ja päätyi lopulta töihin muotitalo Calvin Kleinin PR-puolelle.


title: Carolyn Bessette Kennedy

text: Bessette ja Kennedy menivät naimisiin 21. syyskuuta 1996 Cumberland Islandilla Georgiassa.


title: Carolyn Bessette Kennedy

text: Bessette onnistui pitämään yksityiselämänsä piilossa. Hänet tunnetaan myös muoti-ikonina minimalistisen ja klassisen tyylinsä vuoksi.


title: Víctor Paz Estenssoro

text: Ángel Víctor Paz Estenssoro (2. lokakuuta 1907 Tarija – 7. kesäkuuta 2001 Tarija) oli bolivialainen valtiomies, presidenttinä 1952–1956, 1960–1964 ja 1985–1989. Hän perusti 1941 keskustalais-vasemmistolaisen kansallisvallankumouksellisen liikkeen, "Movimiento Nacionalista Revolucionario" (MRN) yhdessä Hernán Siles Zuazon kanssa.


title: Víctor Paz Estenssoro

text: Hän opiskeli Mayor de San Andrésin yliopistossa ja työskenteli taloushistorian professorina ja valtion neuvonantajana. Vuonna 1939 hänet nimitettiin Bolivian pankin pääjohtajaksi. Hän pääsi 1941 valtiovarainministeriksi, oli Villarroelin hallituksen (1943–1946) tukipylväs, mutta meni 1946 maanpakoon Argentiinaan sotilasvallankaappauksen jälkeen, josta palasi 1952. MRN:sta tuli vähäosaisten ja tyytymättömien edustaja. Puolue nousi valtaan 1952 kansannousun jälkeen, ja Pazista tuli presidentti. Hänen kaudellaan tinakaivokset kansallistettiin, intiaanit saivat äänioikeuden ja suurten kartanoiden tilat hajotettiin ja jaettiin.


title: Víctor Paz Estenssoro

text: Pazia seurasi hänen varapresidenttinsä 1956, jolloin hänet nimitettiin maansa YK-lähettilääksi. Paz valittiin uudelleen presidentiksi kaksi kertaa, 1960 ja 1964, mutta sotilasvallankaappaus pakotti hänet maanpakoon. Hän palasi Boliviaan 1971 ja toimi yhteistyössä kenraali Hugo Banzerin juntan kanssa. Sotilashallinto luopui vallasta 1982 ja Hernán Siles Zuazoista tuli maan presidentti. Paz valittiin uudelleen 1985 hänen jälkeensä. Hän aloitti liberalisoinnin ja yksityistämisen talouden vakauttamiseksi. Huolimatta tinan maailmanmarkkinahinnan laskusta, Pazin hallitus kesti vuoteen 1989, jolloin häntä seurasi Jaime Paz Zamora. Hän jäi eläkkeelle puolueen johdosta 1990.


title: John F. Kennedy, Jr.

text: John Fitzgerald Kennedy Jr. (25. marraskuuta 1960 – 16. heinäkuuta 1999), John F. Kennedy, Jr., JFK Jr., John Jr. tai John-John oli yhdysvaltalainen lakimies ja kustantaja. Hän oli presidentti John F. Kennedyn ja Jacqueline Kennedyn poika.


title: John F. Kennedy, Jr.

text: Kennedy oli kolmevuotias isänsä kuollessa, ja kuuluisat valokuvat esittävät häntä pikkupoikana tekemässä kunniaa isänsä arkulle. Hän oli lehdistön huomion kohteena koko elämänsä ajan. Hän opiskeli oikeustiedettä ja työskenteli New Yorkin yleisen syyttäjän apulaisena kunnes siirtyi kustantamaan "George"-nimistä aikakauslehteä.


title: John F. Kennedy, Jr.

text: Kennedy kuoli lento-onnettomuudessa 16. heinäkuuta 1999 vaimonsa Carolyn Bessette Kennedyn ja tämän siskon Laurenin kanssa Kennedyn ohjaaman pienkoneen syöksyttyä yölennolla Atlantin valtamereen. Onnettomuuden syynä pidetään Kennedyn vähäistä lentokokemusta, hän ei myöskään ollut suorittanut mittarilentokurssiaan loppuun.


title: Patrick Kennedy

text: Patrick Kennedy -nimisiä henkilöitä:


title: Insomnium

text: Insomnium on joensuulainen, vuonna 1997 perustettu melodinen death metal -yhtye, jonka musiikissa on vivahteita doom metalista, suomalaisesta kansanmusiikista ja progressiivisesta rockista. Yhtyeen tyyli on ajan kuluessa muuttunut astetta hitaampaan, progressiivisempaan ja eeppisempään suuntaan, vaikkakin musiikki on tunnistettavissa melodiseksi death metaliksi. Heidän nykyinen levy-yhtiönsä on Century Media Records. Vuoteen 2010 asti heidän levy-yhtiönsä oli Candlelight Records.


title: Insomnium

text: Insomniumin musiikissa yhdistyvät perinteiset skandinaaviset melodeath-elementit, englantilaiset death/doom-elementit, progressiivisen rockin taiteelliset ja eeppiset kappalerakenteet sekä suomalaisen kansanmusiikin melankoliat. Yhtyeen sanoitukset ovat synkät ja surulliset: aiheina ovat muun muassa kuolema, suru ja menetys. Vaikutteita niihin on otettu eri runoilijoilta sekä suomalaisista kansantaruista luomaan sanoituksista eeppisiä tarinoita.


title: Insomnium

text: Insomnium aloitti neljännen albuminsa nauhoittamisen Fantom-studiossa maaliskuussa 2009. Levy "Across the Dark" julkaistiin saman vuoden syksynä.


title: Insomnium

text:
Insomnium teki levytyssopimuksen Century Media Recordsin kanssa vuoden 2010 elokuussa, jolloin yhtye kotisivujensa mukaan aloitti viidennen levyn tuotannon. He nauhoittivat silloin kaksi kappaletta. Niistä toisen, nimeltään ”Weather the Storm”, he julkaisivat syyskuussa ilmaisena. Samalla nimellä julkaistiin myös yhtyeen ensimmäinen single, jossa oli mukana myös kappale ”Beyond the Horizon”. Kappaleella ”Weather the Storm” Insomnium markkinoi syksyn Euroopan kiertuetta Dark Tranquillityn kanssa. Kappaleella oli Dark Tranquillityn laulaja, Mikael Stanne vierailevana artistina. Insomnium julkaisi levyn "One for Sorrow" lokakuussa 2011. Vuonna 2014 Insomnium julkaisi kuudennen studioalbuminsa "Shadows of the Dying Sun". Yhtyeen tällä hetkellä viimeisin albumi on vuonna 2016 julkaistu "Winter’s Gate", joka koostuu vain yhdestä noin 40 minuuttia pitkästä kappaleesta.
Yhtye on soittanut esiintymisillään seuraavia cover-kappaleita:


title: Lukukunta

text: Matematiikassa lukukunta on äärellinen (ja siten algebrallinen) rationaalilukujen formula_1 kuntalaajennus. Lukukunta on siten kunta, joka sisältää formula_1:n ja joka on äärellisulotteinen formula_1-vektoriavaruus.


title: Lukukunta

text: Algebrallisten lukukuntien sekä myös ääretönulotteisten rationaalilukujen kunnan laajennusten tutkiminen on nykyään algebrallisen lukuteorian keskeisiä tutkimuskohteita.


title: Hernán Siles Zuazo

text: Hernán Siles Zuazo (1914–1996) oli bolivialainen poliitikko, Bolivian presidenttinä 1956–1960 ja 1982–1985.


title: Hernán Siles Zuazo

text: Hernán Siles Zuazo oli entisen presidentin Hernando Siles Reyesin (1926–1930) poika.


title: Hernán Siles Zuazo

text: Hän oli Víctor Paz Estenssoron kanssa kansallisvallankumouksellisen liikkeen, "Movimiento Nacionalista Revolucionarion" (MNR) perustaja. MNR osallistui vuosina 1943-46 Gualberto Villarroelin edistykselliseen sotilashallitukseen. Vuonna 1951 Paz Estenssoro pyrki presidentiksi Siles Zuazo varapresidenttinään ja voitti vaalit, mutta Mamerto Urriolagoitian äärikonservatiivinen hallitus antoi vallan mieluummin kenraali Hugo Balliviánille. Tuolloin MNR siirtyi maanalaiseen toimintaan ja johti 1952 vallankumousta sotilasjunttaa vastaan. MNR:n valtakaudella tehtiin käänteentekeviä uudistuksia kuten yleinen ja yhtäläinen äänioikeus myös alkuperäisväestölle ja kansallistettiin kaivokset ja tehtiin maauudistus. Pazin kauden päättyessä Siles oli hänen luonnollinen seuraajansa ja voitti helposti vaalit 1956. Silesin kaudella MNR alkoi hajota poliittisiin erimielisyyksiin, inflaatio kohosi ja hallituksella oli vaikeuksia riisua aseista vuoden 1952 vallankumoukseen osallistuneet kansanjoukot. Silesin kauden päättyessä Paz pyrki jälkeen presidentiksi ja nimitti Silesin lähettilääksi Paraguayhun ja Espanjaan.


title: Hernán Siles Zuazo

text: Silesin ja Paz Estenssoron välit katkesivat 1964 presidentin pyrkimykseen sallia uudelleenvalinta. Hän tuki alun perin kenraalien René Barrientos ja Alfredo Ovando MNR:n vastaista vallankaappausta marraskuussa 1964, mutta katui pian päätöstään kenraalien manipuloidessa vaalituloksia ja nostaessa itsensä valtaan. Siles Zuazo oli maanpaossa 1964–1978. Vuonna 1971 Siles vastusti kenraali Hugo Banzerin vallankaappausta, jota Paz puolestaan tuki.


title: Hernán Siles Zuazo

text: Siles vei MNR-puolueen vasemmistosiiven mukanaan "vasemmistolaiseen vallankumoukselliseen liikkeeseen" ("Movimiento de la Izquierda Revolucionaria", MIR).


title: Hernán Siles Zuazo

text: Vuoden 1978 demokratian palauttamisen jälkeen Siles Zuazo muodosti laajan vasemmistolaisen Unidad Democrática y Popular (UDP) -liiton MIRin ja kommunistien välillä. UDP pärjäsi hyvin vuosien 1978, 1979 ja 1980 vaaleissa, joista osa mitätöitiin ja viimeiset keskeytti verinen kenraali Luis García Mezan "kokaiinivallankaappaus." Siles Zuazo valittiin viimein presidentiksi 1982 vuoden 1980 vaalituloksen mukaan Jaime Paz Zamora varapresidenttinään. Hän pyrki sovittelemaan välejä keskustan kanssa, ja hänen liian oikeistolaisena pitämänsä talouspolitiikan vuoksi MIRistä irtosi 1985 "Movimiento Bolivia Libre". Vuosien 1982–1986 hyperinflaatio ja ammattiliittojen Juan Lechínin järjestämät lakot ajoivat Silesin suosion alas. Hänen kautensa eräs huippukohta oli natsisotarikollinen Klaus Barbien karkotus Ranskaan tuomittavaksi 1983. Vuonna 1985 hallituksen toimintakyvyttömyys sai kongressin järjestämään uudet vaalit sillä syyllä että Siles oli valittu jo 1980. Paz Estenssoro valittiin uudelleen


title: Hernán Siles Zuazo

text: Siles palasi Uruguayhun, jossa oli asunut maanpakolaisaikoinaan jo vuosia. Hän kuoli Montevideossa 83-vuotiaana.


title: Jaime Paz Zamora

text: Jaime Paz Zamora (s. 15. huhtikuuta 1939, Cochabamba) oli Bolivian presidentti 6. elokuuta 1989 – 6. elokuuta 1993.


title: Jaime Paz Zamora

text: Paz Zamoran isä oli armeijan eversti. Hän opiskeli Argentiinan Córdobassa seminaarissa, mutta jätti sen kesken ja opiskeli yhteiskuntatiedeitä Belgiassa. Myöhemmin hän opetti sosiologiaa San Andrésin yliopistossa La Pazissa.


title: Jaime Paz Zamora

text: Paz Zamora oli 1971 perustamassa sosiaalidemokraattista "vasemmistolaista vallankumouksellista liikettä" ("Movimiento de Izquierda Revolucionaria", MIR). MIRin perustivat kristillisdemokraattisen puolueen vasemmistofaktio ja kansallisvallankumouksellisesta liikkeesta (MNR) irronnut radiaali opiskelijasiipi. Puoluetta johti Hernán Siles Zuazo.


title: Jaime Paz Zamora

text: Paz Zamora toimi Silesin varapresidenttinä 1982–1984. 5. elokuuta 1989 kongressi valitsi hänet presidentiksi, vaikka hän oli jäänyt toukokuun kansanvaalissa kolmannelle sijalle, kiitos entisen arkkivihollisensa, entisen diktaattorin, oikeistolaisen Hugo Banzerin, joka oli saanut toiseksi eniten ääniä. Rannalle jätettiin eniten ääniä saanut Gonzalo Sánchez de Lozada.


title: Jaime Paz Zamora

text: Banzerin AND:n kanssa MIR ja Paz Zamora pysyivät vallassa koko neljän vuoden kauden, joka oli Boliviassa merkittävä saavutus. Paz Zamora aloitti kampanjan huumekauppaa vastaan, jota hänen jälkeensä 1993 valittu Sánchez de Lozada jatkoi.


title: Gualberto Villarroel

text: Gualberto Villarroel López (1908 Villa Rivero, Cochabamba – 1946 La Paz) oli Bolivian valtionpäämies 20. joulukuuta 1943 – 21. heinäkuuta 1946. Hänet tunnetaan etenkin fasistisympatioistaa, ja häntä on verrattu argentiinalaiseen Juan Peróniin.


title: Gualberto Villarroel

text: Villarroel nousi valtaan syrjäyttämällä presidentti Enrique Peñarandan. Villarroel kokosi uuden parlamentin, joka julisti hänet presidentiksi. Hän muodosti hallituksen suurimman poliittisen puolueen, "Movimiento Nacionalista Revolucionarion" (MNR) avulla. Hänen autoritaarisen valtansa ja juutalaisvastaisuutensa vuoksi MNR kuitenkin vetäytyi yhteistyöstä.


title: Gualberto Villarroel

text: Villarroel laillisti ammattiliikkeen, mitä kaivosoligarkia vastusti. Hänen hallituksensa kokosi ensimmäisen alkuperäisväestön kongressin 1945. Kun poliittiset jännitteet kiristyivät talouspolitiikan vuoksi, väkijoukko syrjäytti, ampui ja hirtti Villarroelin La Pazissa.


title: Belorusskaja niva

text: Belorusskaja niva () on Valko-Venäjällä ilmestyvä sanomalehti. Lehden toimituksen kotipaikka on Minskissä. Lehteä kustantaa Valko-Venäjän ministerineuvosto eli maan hallitus. Lehti katsoo toimintahistoriansa alkaneen vuodesta 1921. Belorusskaja niva -nimistä sanomalehteä julkaistiin alkujaan Vilnassa 18. marraskuuta 1925 ja 16. maaliskuuta 1926 välisenä aikana.


title: Belorusskaja niva

text: Nykyinen lehti on yksi seitsemästä valkovenäläisestä julkishallinnollisesta sanomalehdestä, missä Valko-Venäjän presidentinvaalien ehdokkaat 2006 saivat esittää viidellä konekirjoitussivulla ylittämättä välilyönnit mukaan lukien 10  000 kirjoituslyöntiä tietokoneella vaaliohjelmansa, mikäli toivat sen lehden toimitukselle 26. helmikuuta 2006 mennessä.


title: Zvjazda

text: Zvjazda () on 9. heinäkuuta 1917 perustettu valkovenäläinen, valkovenäjänkielinen sanomalehti, jota kustantavat Valko-Venäjän parlamentin ylähuone, kansallisneuvosto sekä alahuone, edustajainhuone ja ministerineuvosto. (Valko-Venäjällä hallitusta kutsutaan ministerineuvostoksi.)


title: Zvjazda

text: Lehti on yksi seitsemästä valkovenäläisestä julkishallinnollisesta sanomalehdestä, joissa Valko-Venäjän presidentinvaalien ehdokkaat 2006 saivat esittää vaaliohjelmansa viidellä konekirjoitussivulla, välilyönnit mukaan lukien enintään 10 000 merkillä, mikäli toivat sen lehden toimitukselle 26. helmikuuta 2006 mennessä.


title: Znamja junosti

text: Znamja junosti «Знамя юности» on valkovenäläinen nuorille suunnattu lehti. Lehti on yksi seitsemästä valkovenäläisestä julkishallinnollisesta sanomalehdestä, jossa Valko-Venäjän vuoden 2006 presidentinvaalien ehdokkaat saivat esittää viidellä konekirjoitussivulla ylittämättä välilyönnit mukaan lukien 10 000 kirjoituslyöntiä tietokoneella vaaliohjelmansa, mikäli toivat sen lehden toimitukselle 26. helmikuuta 2006 mennessä.


title: Narodnaja gazeta

text: Narodjana gazeta «Народная газета» on 2. lokakuuta 1990 perustettu valkovenäläinen sanomalehti, jonka asema on virallistettu Valko-Venäjän lainsäädäntöön virallisten ilmoitusten julkistajana. Sen julkaisija on maan parlamentti.


title: Narodnaja gazeta

text: Lehti on yksi seitsemästä valkovenäläisestä julkishallinnollisesta sanomalehdestä, jossa Valko-Venäjän presidentinvaalien ehdokkaat 2006 saivat esittää, viidellä konekirjoitussivulla ylittämättä välilyönnit mukaan lukien 10 000 kirjoituslyöntiä tietokoneella, vaaliohjelmansa, mikäli toivat sen lehden toimitukselle 26. helmikuuta 2006 mennessä.


title: Respublika

text: Respublika () on valkovenäläinen päivittäin ilmestyvä sanomalehti. Sitä julkaisee ministerineuvosto. Se on toinen maan kahdesta suuresta sanomalehdestä venäjänkielisen Sovetskaja Belorussijan ohella.


title: Respublika

text: Se oli yksi seitsemästä valkovenäläisestä julkishallinnollisesta sanomalehdestä, missä Valko-Venäjän presidentinvaalien ehdokkaat 2006 saivat esittää viidellä konekirjoitussivulla ylittämättä välilyönnit mukaan lukien 10 000 kirjoituslyöntiä tietokoneella vaaliohjelmansa, mikäli tuovat sen lehden toimitukselle 26. helmikuuta 2006 mennessä.


title: Sovetskaja Belorussija

text: Sovetskaja Belorussija («Советская Белоруссия») on valkovenäläinen päivittäin ilmestyvä venäjänkielinen sanomalehti. Se on hallituksen pää-äänenkannattaja. Se on toinen maan kahdesta suuresta sanomalehdestä valkovenäjänkielisen Respublikan ohella. Lehden päätoimittaja on Pavel Yakubovich, jonka presidentti Lukashenko nimitti tehtävään vuonna 1995.


title: 7 dnei (Valko-Venäjä)

text: 7 dnei () on valkovenäläinen lehti. Viikkolehti 7 dnei kuuluu Valko-Venäjän tasavallan uutistoimisto BelTAn julkaisuihin.


title: 7 dnei (Valko-Venäjä)

text: Lehti oli yksi seitsemästä valkovenäläisestä julkishallinnollisesta sanomalehdestä, jossa Valko-Venäjän presidentinvaalien ehdokkaat 2006 saivat esittää viidellä konekirjoitussivulla, enintään välilyönnit mukaan lukien 10 000 kirjoituslyönnin mittaisen vaaliohjelmansa, mikäli toivat sen lehden toimitukselle 26. helmikuuta 2006 mennessä.


title: National Democratic Institute

text: National Democratic Institute (NDI) on Yhdysvaltain demokraatteja lähellä oleva yhdysvaltalainen järjestö, joka pyrkii hankkeillaan demokratisoimiseen. Vuonna 1983 perustettu järjestö tukee demokraattisten instituutioiden vahvistamista 50 maassa. NDI:n mukaan se perustaa ja vahvistaa poliittisia ja kansalaisjärjestöjä, turvaa vaaleja, edistää kansalaisten osallistumista sekä avoimuutta ja vastuullisuutta hallinnossa. Järjestön puheenjohtajana toimii Bill Clintonin presidenttikaudella Yhdysvaltain ulkoministerinä toiminut Madeleine Albright.


title: National Democratic Institute

text: Yhdysvallat rahoittaa NDI:tä kehitysapuun korvamerkityillä rahoillaan.


title: National Democratic Institute

text: 23. elokuuta 2017 Kambodžan ulkoministeri Prak Sokhonn ilmoitti ilman etukäteisvaroitusta, että kaikkien NDI:n palveluksessa olevien ulkomaalaisten on poistuttava maasta, koska järjestön toiminta lopetetaan Kambodžassa. Kambodžan hallinnon mukaan järjestö toimii laittomasti, koska sitä ei ole rekisteröity. Hallitus on alkanut vaikeuttaa muidenkin toimintaansa kyseenalaistavien viestimien ja kansalaisjärjestöjen toimintaa ennen vuoden 2018 eduskuntavaaleja.


title: National Democratic Institute

text:
Aasia
Afrikka
Amerikka
Eurooppa


title: National Democratic Institute

text:
Yksityisten lahjoitusten lisäksi rahoitus tulee seuraavista lähteistä:Aasia
Afrikka
Amerikka
Eurooppa


title: Kine Beate Bjørnås

text: Kine Beate Bjørnås (s. 12. toukokuuta 1980 Levanger) on norjalainen maastohiihtäjä.


title: Kine Beate Bjørnås

text: Bjørnås on maailmancupissa ollut parhaimmillaan seitsemäs Sapporon takaa-ajokisassa 19. maaliskuuta 2006. Hän kuului Norjan joukkueeseen vuoden 2005 MM-kisoissa Oberstdorfissa. Siellä paras sijoitus oli 25. tila 10 km vapaalla hiihtotyylillä.


title: Kine Beate Bjørnås

text: Seuratasolla Bjørnås edustaa Varden IL:ää.


title: Tord Asle Gjerdalen

text: Tord Asle Gjerdalen (s. 3. elokuuta 1983) on norjalainen maastohiihtäjä.


title: Tord Asle Gjerdalen

text: Gjerdalen kuului Norjan joukkueeseen vuoden 2006 Torinon olympialaisissa. Siellä hän oli vapaan tyylin 50 kilometrillä 15. ja takaa-ajossa 18:s. Tour de Skillä 2007–2008 hän hiihti neljänneksi. Oslon MM-kilpailuissa 2011 hän saavutti pronssia 50 kilometrin vapaan hiihtotavan kilpailussa sekä hiihti kolmannen osuuden Norjan voittaessa viestin maailmanmestaruuden. Val di Fiemmen MM-kilpailuissa 2013 hän sai pronssia 15 kilometrin vapaan hiihtotavan kilpailussa. Viestistä hän voitti kultaa Norjan joukkueen kanssa. 50 kilometrillä hän oli kuudes.


title: Tord Asle Gjerdalen

text: Maailmancupissa Gjerdalenin paras sijoitus on toinen sija yhdistelmäkilpailussa 23. helmikuuta 2008 Falunissa ja 3,3 kilometrin vapaan hiihtotavan kisassa 14. maaliskuuta 2008 Bormiossa. Maailmancupin kokonaiskilpailussa hän sijoittui kaudella 2007–2008 neljänneksi.


title: Tord Asle Gjerdalen

text:
Seuratasolla Gjerdalen edustaa Fossum IF:ää. Hänellä on tapana käyttää aina hiihtäessään aurinkolaseja hiihtolasien sijaan.
Ski Classics -sarjassa Gjerdalen kilpailee Team Santanderin riveissä.


title: Mia Hamm

text: Mariel Margaret "Mia" Hamm (s. 17. maaliskuuta 1972 Selma, Alabama) on yhdysvaltalainen uransa päättänyt jalkapalloilija, maailmanmestari ja kaksinkertainen olympiavoittaja. Häntä pidetään yleisesti Brasilian Martan ohella yhtenä kaikkien aikojen parhaista naisjalkapalloilijoista.


title: Mia Hamm

text: Hamm pelasi Yhdysvaltojen maajoukkueessa 276 ottelua, joissa teki 158 maalia ja antoi 142 syöttöä. Hän voitti olympiakultaa Atlantassa 1996 ja Ateenassa 2004 sekä hopeaa Sydneyssä 2000. Maailmanmestaruuden hän saavutti Kiinassa 1991 ja Yhdysvalloissa 1999. Hamm lopetti uransa vuonna 2004.


title: Mia Hamm

text: Vuonna 2000 "Sports Illustrated" -lehti valitsi hänet 1900-luvun 12. parhaaksi naisurheilijaksi. Vuosina 2001 ja 2002 hän oli Kansainvälisen jalkapalloliitto FIFA:n vuoden pelaaja; vuosina 2003 ja 2004 hän tuli toiseksi tässä nimeämisessä.


title: Mia Hamm

text: Uransa päättymisen jälkeen Hamm perusti nimeään kantavan hyväntekeväisyysjärjestön, jonka tarkoituksena on kerätä tietoisuutta ja varoja perheille, joissa on edessä elinsiirto luuytimen ja napanuoran osalta. Järjestön toisena tarkoituksena on myös tukea nuorten naisten urheiluharrastusta.


title: Randy Jackson

text: Randall Darius ”Randy” Jackson (s. 23. kesäkuuta 1956 Baton Rouge, Louisiana) on yhdysvaltalainen muusikko ja Grammy-palkittu tuottajaveteraani. Hän on toiminut kahdeksan vuotta A&R-osaston johtajana Columbia Recordsissa ja neljä vuotta johtajana MCA Recordsissa.


title: Randy Jackson

text: Jackson aloitti musiikkiuransa soittamalla sähköbassoa. Hän soitti viulisti Jean-Luc Pontyn taustayhtyeessä albumeilla "" (1980), "" (1982) ja "" (1983) sekä kiersi rockyhtye Journeyn kanssa vuosina 1983–1985.


title: Randy Jackson

text: Jackson on levyttänyt paljon ja esiintynyt monien huipputähtien, kuten Celine Dionin, Mariah Careyn, Madonnan, Elton Johnin, Blue Öyster Cultin, Bostonin, Jon Bon Jovin, Steve Lukatherin, Michael Boltonin, Billy Cobhamin, Bob Dylanin, Aretha Franklinin, Herbie Hancockin, Billy Joelin, George Michaelin, Stevie Nicksin, Bruce Springsteenin, Roger Watersin ja Whitney Houstonin kanssa. Vuodesta 2002 hän on toiminut tuomarina kykyjenetsintäohjelmassa "American Idol".


title: Uusiutuvat luonnonvarat

text: Uusiutuvat luonnonvarat ovat mitä tahansa luonnonvaroja, joiden voidaan katsoa uusiutuvan.


title: Uusiutuvat luonnonvarat

text: Luonnonvaroilla täytyy olla jokin mekanismi, jolla niitä syntyy lisää. Uusiutuvia luonnonvaroja ovat esimerkiksi happi, makea vesi ja biomassa: happea tulee ilmakehään lisää kasvien yhteyttäessä, makeaa vettä saadaan sateen kautta ja biomassaa kasvien kasvaessa.


title: Uusiutuvat luonnonvarat

text: Uusiutuvista luonnonvaroista voi kuitenkin tulla uusiutumattomia, jos niiden varastoja kulutetaan nopeammin kuin ne uusiutuvat. Esimerkiksi pohjavettä voidaan kuluttaa pohjavesivarastosta eli akviferista nopeammin kuin se täyttyy uudelleen. Silloin varasto vähitellen tyhjenee.


title: Uusiutuvat luonnonvarat

text: Esimerkiksi fossiiliset polttoaineet kuten hiili, öljy ja maakaasu sekä monet mineraalit ovat uusiutumattomia luonnonvaroja, koska mikään mekanismi ei lyhyellä aikavälillä tuota niitä lisää. Esimerkiksi maaöljy on syntynyt muinaisista eliöistä, jotka ovat suuressa paineessa muuttuneet nestemäisiksi hiilivedyiksi. Ihmisen toiminnan kannalta tämä prosessi on niin hidas, että kun öljyä käytetään, se kuluu vähitellen loppuun.


title: Hutteriitit

text: Hutterismi eli huterilaisuus on protestanttiseen tunnustuskuntaan kuuluva kristillinen ryhmä, joka on mennoniittien ja amishien tavoin anabaptistinen.


title: Hutteriitit

text: Hutteriitit elävät äärimmäisen yhteisöllistä elämää Lounais-Kanadassa ja Yhdysvaltojen pohjoisosissa. Hutteriittien lukumäärä on noin 42 000. Äidinkielenään he puhuvat saksan murretta.


title: Hutteriitit

text: Jokainen hutteriitti elää maatalousyhteisössä, syö yhteisön ruokasalissa, peseytyy yhteisissä pesutiloissa ja asuu talossa, josta kullekin perheelle annetaan huoneet tarpeen mukaan nukkumista varten. Samaa sukupuolta olevat hutteriitit pukeutuvat hyvin samankaltaisiin vaatteisiin. Yksilön elämä on hutteriittiyhteisössä muutenkin rajoitettua: ”Mitä vähemmän vapauksia ihmisellä on, sitä turvallisempaa elämä on.”


title: Hutteriitit

text: Ajatuksena oli luoda yhteisö, jossa yksilöt toimisivat oman etunsa unohtaen kuin mehiläiset. Poikkeamista yhteisistä normeista rangaistaan ankarasti. Evolutiivisen uskontotieteen tutkija D. S. Wilson kutsuu tällaista yhteisöä ”superorganismiksi”.


title: Hutteriitit

text: Hutteriittien opin mukaan kristityn tulee nöyrtyä Jumalansa edessä ja jättäytyä Jumalan armon varaan. Kristitty myös luopuu yksityisestä omaisuudesta ja liittyy yhdessä muiden kristittyjen kanssa kommunistiseen yhteisöön, Bruderhofiin. Itsensä kieltämistä ja Jumalan armoon jättäytymistä kutsutaan ”Gelassenheitiksi”. Kun ihminen luopuu itsestään, hänestä tulee Jumalan instrumentti.


title: Hutteriitit

text: Hutterismi syntyi 1500-luvulla osana sitä laajaa uskonnollista liikehdintää, jota protestanttisessa perinteessä kutsutaan uskonpuhdistukseksi. Katolinen kirkko ja luostarit olivat rikastuneet, ja näin niiden katsottiin hylänneen alkukristillisyyden köyhyyden vaatimuksen.


title: Hutteriitit

text: Hutterismi – ja anabaptismi yleensä – joutui nopeasti ristiriitaan sekä katolisen kirkon että muiden protestanttisten kirkkojen kanssa. Monet anabaptistit kuolivat marttyyreina. Anabaptismi sai kannatusta varsinkin käsityöläisten, mutta myös taiteilijoiden ja tiedemiesten keskuudessa.


title: Hutteriitit

text: Hutterismin voi katsoa syntyneen vuonna 1528, kun joukko anabaptisteja siirtyi yhteisomistukseen paetessaan Nikolsburgista Määrin Austerlitziin. Liikkeen johtoon nousi Jacob Wiederman. Kaksi muuta tärkeää hahmoa liikkeen synnyssä olivat Jacob Hutter, joka kärsi marttyyrikuoleman roviolla Innsbruckissa 1536, ja Peter Riedeman, joka vietti yhdeksän vuotta elämästään vankiloissa, mutta kuoli kuitenkin luonnollisesti työskenneltyään sitä ennen liikkeen johtajana noin 27 vuotta.


title: Hutteriitit

text: Ensimmäinen Bruderhof perustettiin Austerlitziin. Aluksi määriläiset olivat tyytyväisiä ahkeriin hutteriitteihin, jotka toimivat käsityöläisinä, maanviljelijöinä ja perustivat kylpylöitä. Hutteriittien määräkin oli noussut 20 000:een. Ilmeisesti hutteriittien varakkuus alkoi synnyttää kateutta ja vihaa väestön keskuudessa ja asevelvollisuudesta kieltäytyminen taas vihaa vallanpitäjien keskuudessa. Liikkeen jäsenet eivät myöskään suostuneet maksamaan sotatarkoituksiin käytettäviä veroja, mutta nämä verot otettiin väkisin heidän karjastaan. Kolmikymmenvuotinen sota ja sodan mukana tuomat vainot pakottivat lopulta hutteriitit pakenemaan Määristä Slovakiaan ja Transilvaniaan. Tällöin eräs kartanpiirtäjä arveli heidän lukumääränsä olleen noin 70 000, mutta kyseistä lukua on pidetty liian korkeana. Vainot kuitenkin jatkuivat – hutteriitteja vangittiin ja heidän lapsiaan pantiin lastenkoteihin – ja hutteriittit jatkoivat vaellustaan Valakiaan (nykyiseen Romaniaan).


title: Hutteriitit

text: Vuonna 1770 hutteriitit saivat Ukrainasta (silloisesta Venäjän keisarikunnasta) suhteellisen turvallisen asuinsijan. Siellä liikkeen yhtenäisyys alkoi kuitenkin rakoilla – hutterismin perusajatuksesta, yhteisomistuksesta, luovuttiin vuonna 1819. Tästä seurasi köyhtymistä. Varojen puutteessa myös hutteriittien koululaitos kärsi ja lukutaito heikkeni. Venäjän kansallismielinen liikehdintä heitti myös varjon hutteriittien tulevaisuudenuskolle ylle.


title: Hutteriitit

text: Hutteriittien johtoon nousi voimakas ja herkkätuntoinen Michael Waldner, joka päätti palauttaa yhteisomistuksen. Kun Venäjällä otettiin vuonna 1871 käyttöön kaikkia koskevat sotaväenotot, Waldner päätti viedä väkensä Yhdysvaltoihin. 800 hutteriittia siirtyi vuoteen 1877 mennessä Yhdysvaltoihin.


title: Hutteriitit

text: Yhdysvalloissa hutterismi nousi taas uuteen kukoistukseen. Ensimmäisen maailmansodan aikana pasifistiset hutteriitit joutuivat kuitenkin vaikeuksiin myös Yhdysvalloissa ja yhtä luukkunottamatta Bruderhofit siirtyivät Kanadaan Albertan, Manitoban ja Saskatchewanin provinsseihin.


title: Hutteriitit

text: Kun Albertan provinssi rajoitti toisen maailmansodan aikana hutteriittiyhteisöjen leviämistä lailla, hutteriitteja alkoi siirtyä myös Brittiläiseen Kolumbiaan. Nykyään noin 75 prosenttia hutteriiteista asuu Kanadassa ja 25 prosenttia Yhdysvalloissa. Hutteriittien määrä on voimakkaassa kasvussa – lapsia syntyy 9,6 naista kohti – ja liikkeestä eroaminen on harvinaista.


title: Hutteriitit

text: Hutteriittien syntyvyys on D. S. Wilsonin mukaan korkein maailmassa. Hutteriitit eivät kuitenkaan lisäänny vain ihmisyksilöinä vaan myös itse Bruderhof lisääntyy tietyn tarkan kaavan mukaan jakautumalla kahdeksi erilliseksi Bruderhofiksi: Kun Bruderhofin jäsenmäärä alkaa lähestyä 160:ta, Bruderhof ostaa uutta maata ja alkaa rakentaa uutta yhteisöä, johon puolet vanhan yhteisön jäsenistä siirtyy. Jäsenraja vaikuttaisi osuvan juuri Dunbarin luvun rajoihin.


title: Hutteriitit

text: Jako lähtijöihin ja jääjiin tapahtuu jakamalla ensin yhteisö kahteen ryhmään niin, että ryhmät ovat työkyvyn, sukupuolen ja ikärakenteen suhteen mahdollisimman tasavahvat. Vanhukset saavat valita ryhmän itse. Molemmat ryhmät pakkaavat tavaransa, minkä jälkeen arvalla valitaan kumpi ryhmä lähtee ja kumpi saa jäädä. Lähtijät nousevat kuorma-autoihin ja siirtyvät tyypillisesti muutaman kilometrin päässä olevaan uuteen Bruderhofiin, toiset purkavat tavaransa.


title: Hutteriitit

text: Erikoinen jakautumistapa edistää ilmeisesti omalta osaltaan Bruderhofien koheesiota.


title: Kye Sun-Hui

text: Kye Sun-Hui (koreaksi 계순희, s. 2. elokuuta 1979) on pohjoiskorealainen judoka, maailmanmestari ja olympiavoittaja.


title: Kye Sun-Hui

text: Kye Sun-Hui otti yllättäen olympiakultaa 16-vuotiaana Atlantassa 1996 voittaen suuren ennakkosuosikin Japanin Ryōko Tamuran. Hänestä tuli kaikkien aikojen nuorin judon olympiavoittaja. Kye Sun-Hui voitti myös olympiahopeaa Ateenassa 2004 ja pronssia Sydneyssä 2000. Maailmanmestari hän on vuosilta 2001, 2003, 2005 ja 2007. Lisäksi hän on saanut MM-hopeaa 1997 ja pronssia 1999. Aasian mestaruuden Kye on voittanut 1997 ja 1999. Aasian kisoissa hän on saanut kultaa 1998 ja pronssia 2002.


title: Daniel Powter

text: Daniel Richard Powter (s. 25. helmikuuta 1971 Vernon, Brittiläinen Kolumbia) on kanadalainen popmuusikko, pianisti ja säveltäjä-laulaja.


title: Daniel Powter

text: Powter julkaisi debyyttialbuminsa "I'm Your Betty" vuonna 2000, mutta suuren yleisön tietoisuuteen hän nousi vuonna 2005 julkaistulla albumilla "Daniel Powter". Hänen suurin hittinsä on "Bad Day", joka nousi listaykköseksi Pohjois-Amerikassa sekä viidessä Euroopan maassa mukaan lukien Ranskassa ja Saksassa.


title: Daniel Powter

text: Vuonna 2008 hän julkaisi albumin "Under the Radar", jonka suurimpia hittejä olivat ”Next Plane Home” ja ”Whole World Around”. Vuonna 2012 julkaistiin Powterin neljäs albumi "Turn on the Lights".


title: MM-1

text: MM-1 on revolverimallinen kranaatinheitin, joka kykenee ampumaan useamman 40 mm kranaatin lyhyessä ajassa.


title: MM-1

text: MM-1 kehitettiin Yhdysvalloissa, perustuen Yhdysvaltain poliisin ennen toista maailmansotaa käyttämään useamman laukauksen kyynelkaasurevolveriheittimeen. MM-1:n kömpelyyttä ja painoa kompensoi sen hyvinkin suuri tuhovoima, sillä heittimellä on mahdollista ampua kranaatteja jopa 30 laukausta minuutissa.


title: MM-1

text: MM-1 toimii kuten normaali revolverikin. Joka laukauksen jälkeen kranaattikiekko pyörähtää seuraavan kranaatin kohdalle. Kiekossa oleva kierrejousi kierretään ennen ampumista käsin, jonka voimalla kranaattikiekko pyörii.


title: Haaveiden kehä

text: Haaveiden kehä on vuonna 2002 ensi-iltansa saanut suomalainen elokuva, jonka on ohjannut Matti Ijäs. Hän teki käsikirjoituksen yhdessä Heikki Reivilän kanssa. Elokuvan pääosissa esiintyvät Sulevi Peltola, Mikko Alanko, Petteri Summanen ja Rea Mauranen.


title: Haaveiden kehä

text: "Haaveiden kehä" voitti Jussi-palkinnon parhaasta miespääosasta (Sulevi Peltola), parhaasta naissivuosasta (Jaana Järvinen) ja parhaasta musiikista (Eero Ojanen).


title: Haaveiden kehä

text: Elokuva kertoo isästä, joka haluaa lihavan poikansa kuntoon. Todellinen paha ei kuitenkaan ole nuori poika, vaan hänen isoveljensä Jamppa, joka on ollut Lontoossa rikoksia tehden. Nuorempi veljistä on lainkuuliainen ja pettyy veljeensä.


title: Pulttilukko

text: Pulttilukko on tavallisesti kiväärissä käytetty sulkumekanismi, jonka pääosat ovat sylinterimäinen lukkorunko ja lukonpää siihen liitettyine lukon kampineen, iskureineen ja patruunan ulosvetäjineen. Lukonpää on iskupiikin porausta lukuun ottamatta umpiteräksestä työstetty sylinterimäinen osa, jonka etupäähän on työstetty tila patruunan kantaa varten. Patruunan kantaan nojaavaa kohtaa sanotaan iskupohjaksi.


title: Pulttilukko

text: Patruuna viedään makasiinista tai lippaasta tai käsin syötettäessä patruunapesän suulta lukon avulla patruunapesään. Samalla virittyy aseen iskuri. Haluttaessa poistaa ammutun patruunan hylsy tai ampumaton patruuna ulosvetäjän kynsi tarttuu patruunankantaan viritysliikkeen aikana, vetää sen ulos patruunapesästä, heittää sen ulos aseesta joko hylsyn kannan osuessa aseen rungossa olevaan ulosheittäjään tai lukon päähän asennetun jousikuormitetun ulosheittäjätapin avulla ja eteenpäin työnnettäessä vie uuden patruunan pesään.


title: Pulttilukko

text: Lukko pysyy suljettuna lukon ja siihen työstettyjen sulkunokkien sekä lukonkehyksen vastaavien sulkuolakkeiden avulla. Nokkia on tavallisesti 2–4, ja ne ovat useimmin lukonpäässä. Heikkotehoisissa aseissa, lähinnä pienoiskivääreissä, erillisiä sulkunokkia ei aina ole, vaan lukko pysyy suljettuna lukonkehyksessä olevaan leikkaukseen nojaavan lukonkammen varassa.


title: Pulttilukko

text: Pulttilukkoisia kivääreitä ovat muun muassa Mauser Kar 98k ja Mosin Nagant. Nykyään eniten käytetään Mauser-lukkoaktiota.


title: Pulttilukko

text: Myös pistooleita valmistetaan pulttilukkoisina, jolloin ne yleensä ovat voimakastehoisia ja tarkoitettu metsästykseen tai pitkän matkan tarkkuusammuntaan.


title: Pulttilukko

text: Vuonna 1824 Johann Nikolaus von Dreyse kehitteli pulttilukkomekanismin.


title: Mott the Hoople

text: Mott the Hoople oli vuosina 1969–1974 vaikuttanut brittiläinen rockyhtye, joka yhdistetään useimmiten glam rock -tyyliin. Mott the Hooplen tunnetuin kappale on "All the Young Dudes", jonka sävelsi yhtyeen fanina tunnettu David Bowie. Mott the Hooplen esikuviin lukeutui myös Bob Dylan, jonka vaikutus erottuu monissa yhtyeen hitaissa kappaleissa. Yhtye otti nimensä vuonna 1967 ilmestyneestä romaanista, jonka kirjoitti amerikkalainen Willard Manus (s. 28.9.1930).


title: Mott the Hoople

text: Mott the Hoople hajosi vuonna 1974, mutta lokakuussa 2009 yhtye teki lyhyen paluun neljän konsertin muodossa Lontoon Hammersmith Apollossa. Seuraava reunion tapahtui vuonna 2013.


title: Mott the Hoople

text:
Yhtyeen alkuperäinen nimi oli Silence ja alkuperäiskokoonpanoon kuuluivat Mick Ralphs, Verden Allen ja Pete "Overend" Watts.
Ralphs kävi Lontoossa esittelemässä yhtyeen demonauhoituksia eri levy-yhtiöille, jolloin Island Recordsin Guy Stevens innostui asiasta. Hän antoi yhtyeelle nimeksi Mott the Hoople ja hankki laulusolistiksi Ian Hunterin.


title: Mott the Hoople

text:
Yhtye julkaisi vuonna 1969 debyyttialbuminsa "Mott the Hoople", joka herätti jonkin verran huomiota Bob Dylan-tyylisillä kappaleillaan, joista vastasi pääasiassa Hunter. Lisäksi albumin avaava The Kinks-cover "You Really Got Me" on noussut klassikoksi. Seuraava albumi, vuonna 1970 julkaistu "Mad Shadows" ja erityisesti Mick Ralphsin kirjoittamat kappaleet, siirsivät yhtyettä lähemmäs hard rockia.
Seuraavat albumit, vuonna 1970 julkaistut "Wildlife" ja "Brain Capers" jatkoivat samoilla linjoilla. Levytyssopimus Island Recordsin kanssa loppui ja yhtye hajosi järjestyshäiriöihin päättyneen Lontoon Royal Albert Hallissa järjestetyn konsertin jälkeen.


title: Mott the Hoople

text:
Brittimuusikko David Bowie, joka oli juuri saavuttanut kaupallisen läpimurtonsa, osoittautui yhtyeelle pelastavaksi enkeliksi. Hän uskoi edelleen yhtyeen kykyihin ja kirjoitti sen käyttöön kappaleen "All the Young Dudes". Kappaleesta tuli Mott the Hooplen ensimmäinen ja suurin hitti sen noustessa Britannian singlelistan sijalle 3 elokuussa 1972. Bowie myös tuotti yhtyeen "All the Young Dudes" -albumin, joka oli korkeimmillaan Britannian albumilistan sijalla 21. Samalla levy-yhtiöksi oli vaihtunut CBS Records ja Mott the Hooplen tyyli oli siirtynyt lähemmäksi glam rockia.
Albumin julkaisun jälkeen kosketinsoittaja Verden Allen erosi yhtyeestä.


title: Mott the Hoople

text: Mott the Hooplen piti alun perin tulla Ruisrock -71 päätösyhtyeeksi, mutta tämä peruuntui. Yhtye esiintyi Helsingin Kulttuuritalossa ja Turun konserttitalossa toukokuussa 1972 ja erityisesti kappale "Darkness darkness" herätti ihastusta.


title: Mott the Hoople

text: Vuonna 1973 julkaistiin albumi "Mott", josta muodostui yhtyeen kaupallisesti menestynein levy (UK #7). Se sisälsi hitit "All the Way from Memphis" ja "Honaloochie Boogie", mutta menestyksestä huolimatta kitaristi Mick Ralphs jätti Mott the Hooplen siirtyäkseen Bad Company -yhtyeeseen. Tilalle liittyi kaksi uutta muusikkoa, kitaristi Ariel Bender ja kosketinsoittaja Morgan Fisher.


title: Mott the Hoople

text:
Mott the Hooplen viimeiseksi studioalbumiksi jäi vuonna 1974 julkaistu "The Hoople", jolle sisältyivät hitit "The Golden Age of Rock 'n' Roll" sekä "Roll Away the Stone".
Vuoden lopulla yhtye suunnitteli uutta kiertuetta, mutta Ariel Bender erosi yhtyeestä ja Ian Hunter päätti hajottaa yhtyeen lopullisesti. Tilanteen pelasti kuitenkin hetkeksi kitaristi Mick Ronson, joka oli noussut kuuluisuuteen paria vuotta aikaisemmin soittaen David Bowien kuuluisassa taustayhtyeessä The Spiders From Mars. Hän ilmaisi halunsa liittyä Mott the Hoopleen ja sen tehtyään alkoi yhtye suunnitella suurta Englannin kiertuetta. Se jouduttiin kuitenkin perumaan Ian Hunterin jouduttua sairaalaan liikarasituksen vuoksi. Samaan aikaan oli liikkeellä huhuja, jonka mukaan sekä Hunter että Ronson olivat aikeissa erota yhtyeestä. Näin tapahtuikin ja molemmat siirtyivät soolourilleen hieman kireän ilmapiirin vallitessa. Vuoden lopulla julkaistiin vielä menestystä saavuttanut konserttitaltiointi "Live".
Yhtye jatkoi vielä toimintaansa lyhentäen nimensä muotoon Mott. Se palkkasi uudeksi laulusolistiksi Nigel Benjaminin ja kitaristiksi Ray Majorin. Mott julkaisi kaksi albumia; "Drive On" (1975) ja "Shouting and Pointing" (1976). Albumit eivät saavuttaneet menestystä. Benjamin erosi Mottista, joka samalla hajosi.


title: Mott the Hoople

text: Vuonna 2009 solisti Ian Hunter ilmoitti yhtyeen tekevän kaksi reunion-konserttia Hammersmith Apollossa 2. ja 3. lokakuuta. Konsertit myytiin loppuun ja yhtyeelle lisättiin kaksi ylimääräistä keikkapäivää.


title: Mott the Hoople

text: Marraskuussa 2013 yhtye soitti viisi konserttia Englannissa ja Skotlannissa. Kokoonpanoon kuuluivat alkuperäisjäsenet Ian Hunter, Verden Allen, Mick Ralphs ja Pete "Overend" Watts. Alkuperäisrumpali Dale Griffin jäi terveyssyistä sivuun, ja hänen tilallaan oli The Pretenders -yhtyeen Martin Chambers.


title: Kirkkonummen Komeetta

text: Tähtitieteellinen yhdistys Kirkkonummen Komeetta ry on tähtitieteellinen yhdistys, joka toimii Kirkkonummella ja lähikunnissa. Vuoden 2015 lopussa siinä oli 220 jäsentä, joista 158 kirkkonummelaisia, 23 Espoosta ja loput muualta Suomesta.


title: Kirkkonummen Komeetta

text: Kirkkonummen Komeetta on perustettu toukokuussa 2000. Heti seuraavasta syksystä lähtien aloitettiin yleisöesitelmät, joita on pidetty kuukausittain paitsi kesällä. Esitelmien lyhennelmät julkaistaan verkossa ja Kirkkonummen Sanomissa.


title: Kirkkonummen Komeetta

text: Komeetan kerho kokoontuu joka maanantai klo 18 lähtien Volsin entisellä koululla. Lastenkerho kokoontuu joka toinen tiistai lukukausien aikana. Komeetalla on myös luonnontieteen kerho.


title: Kirkkonummen Komeetta

text: Komeetta julkaisee Komeetan pyrstö -lehteä 4 kertaa vuodessa. Se julkaistaan myös verkossa pdf- ja/tai html-muotoisena.


title: Kirkkonummen Komeetta

text: Kirkkonummen Komeetta on järjestänyt valtakunnalliset Tähtipäivät 17.-19.5.2002 ja 16.-18.5.2008 sekä Laitepäivät 5.-7.3.2004 ja Cygnus-tapahtuman 25.-28.7.2013. Tapahtumat on järjestetty yhdessä Ursan kanssa.


title: Kirkkonummen Komeetta

text: Komeetta on järjestänyt vuosittain tammikuun lopussa talvileirin Lillkanskogin kesäsiirtolassa Porkkalassa. Viimeksi se oli 25.-26.1.2014.


title: Kirkkonummen Komeetta

text: Komeetalla on Volsissa tähtitorni, jossa järjestetään sunnuntaisin ja maanantaisin klo 19-21 pimeänä vuodenaikana selkeällä säällä tähtinäytäntöjä. Tähtitornissa on kokonaan syrjään työnnettävä katto, jolloin koko taivasta voi tarkkailla. Tähtitornissa on 28 cm kaukoputki.


title: Kirkkonummen Komeetta

text: Komeetan jäsenmaksu on 20 euroa, alle 25-vuotiailta 10 euroa ja perhejäseniltä 5 euroa. Komeetan puheenjohtaja on Antti Kuntsi ja sihteeri Seppo Linnaluoto.


title: Jason Lamy Chappuis

text: Jason Lamy Chappuis (s. 9. syyskuuta 1986 Missoula, Montana, Yhdysvallat) on ranskalainen uransa lopettanut yhdistetyn hiihtäjä, olympiavoittaja, viisinkertainen maailmanmestari ja kolminkertainen maailmancupin kokonaisvoittaja. Hän edusti seuratasolla Bois d’Amont’ta.


title: Jason Lamy Chappuis

text: Maaliskuussa 2015 Lamy Chappuis ilmoitti päättävänsä uransa kauden jälkeen. Toukokuussa 2017 hän ilmoitti tekevänsä paluun kilpaladuille ainakin olympiavuoden ajaksi. Lamy Chappuis lopetti urheilu-uransa toistamiseen keväällä 2018.


title: Jason Lamy Chappuis

text: Torinon olympialaisissa 2006 Lamy Chappuis oli sprintissä neljäs ja normaalikilpailussa 11:s. Joukkuekilpailussa Ranska oli viides. Sapporon MM-kilpailuissa 2007 hän sijoittui sprintissä seitsemänneksi. Liberecin MM-kilpailussa 2009 hän saavutti pronssia yhteislähtökilpailussa sekä suurmäen Gundersen-kilpailussa. Vancouverin olympialaisissa 2010 Lamy Chappuis voitti normaalimäen kilpailussa kultaa. Oslon MM-kilpailuissa 2011 hän voitti kultaa suurmäen Gundersen-kilpailussa ja oli normaalimäen vastaavassa kilpailussa viidestoista.


title: Jason Lamy Chappuis

text: Val di Fiemmessä 2013 Lamy Chappuis voitti uransa toisen maailmanmestaruuden normaalimäen Gundersen-kilpailusta. Hän voitti kultaa myös normaalimäen joukkuekilpailusta yhdessä Ranskan joukkueen kanssa ja joukkuesprintistä parinaan Sébastien Lacroix. Suurmäen Gundersen-kilpailusta hän voitti pronssia. Sotšin olympialaisissa 2014 Lamy Chappuis sijoittui joukkuekilpailussa neljänneksi ja suurmäen Gundersen-kilpailussa seitsemänneksi. Falunin MM-kilpailuissa 2015 hän voitti kultaa parisprintissä ja saavutti pronssia sekä normaalimäen Gundersen-kilpailusta että joukkuekilpailusta. Suurmäen Gundersen-kilpailussa hän oli kuudes.


title: Jason Lamy Chappuis

text: Lamy Chappuis osallistui ensimmäisen kerran maailmancupiin kaudella 2003–2004, jolloin hän sijoittui parhaimmillaan Lahden sprintissä 23:nneksi. Seuraavalla kaudella hän oli 16. Kuusamon sprinttikilpailussa. Kaudella 2005–2006 tapahtui hänen läpimurtonsa maailman huipulle. Hyvänä mäkihyppääjänä tunnettu Lamy Chappuis voitti Sapporossa 19. maaliskuuta 2006 sprintin ja nousi kaudella yhteensä neljä kertaa palkintokorokkeelle. Hän sijoittui maailmancupin kokonaiskilpailussa ja sprintticupissa viidenneksi.


title: Jason Lamy Chappuis

text: Kaudella 2006–2007 Lamy Chappuis voitti normaalimatkan kilpailun Kuusamossa ja sprinttikisan Oslossa sekä sijoittui yhteensä kuusi kertaa palkinnoille. Kauden kokonaiskilpailussa hän oli toinen ja voitti sprintticupin. Kaudella 2007–2008 hän voitti sprinttikilpailut Schonachissa ja Seefeldissä sekä sijoittui kärkikolmikkoon yhteensä neljä kertaa. Sprintticupissa hän oli toinen ja kokonaiskilpailussa viides. Kaudella 2008–2009 hän sijoittui kaksi kertaa toiseksi ja neljä kertaa kolmanneksi. Cupin kokonaispisteissä hän oli viides. Lamy Chappuis voitti kauden 2009–2010 avauskilpailun Kuusamossa, Lillehammerin ensimmäisen osakilpailun, kaksi kilpailua Ramsaussa, Schonachin kilpailun ja kauden päättäneen Oslon kilpailun. Kokonaiskilpailun voiton hän varmisti kauden kolmanneksi viimeisessä osakilpailussa.


title: Jason Lamy Chappuis

text: Kaudella 2010–2011 hän voitti Kuusamon avauskilpailun, Lillehammerin toisen kilpailun, Seefeldin avauskilpailun ja Chaux-Neuven toisen kilpailun. Toisen perättäisen kokonaisvoittonsa hän varmisti kauden toiseksi viimeisessä osakilpailussa. Kaudella 2011–2012 hän voitti Ramsaun toisen osakilpailun, Seefeldin molemmat osakilpailut, Val di Fiemmen ensimmäisen ja Klingenthalin toisen osakilpailun. Kokonaiskilpailun voiton hän varmisti kauden päätösosakilpailussa. Kaudella 2012–2013 hän voitti Kuusamon, Schonachin ja Oslon osakilpailut sekä sijoittui lisäksi kahdesti toiseksi. Maailmancupin kokonaispisteissä hän oli toinen. Kaudella 2013–2014 Lamy Chappuis voitti Lillehammerin ensimmäisen osakilpailun sekä Schonachin toisen osakilpailun. Kokonaiskilpailussa hän oli kuudes.


title: Jason Lamy Chappuis

text: Kaudella 2014–2015 Lamy Chappuis voitti Ramsaun kilpailun ja sijoittui kolmanneksi Lillehammerin toisessa kilpailussa.


title: Jason Lamy Chappuis

text: Lamy Chappuisin serkku on mäkihyppääjä Ronan Lamy Chappuis.


title: Ruusu ja kulkuri

text: Ruusu ja kulkuri on vuonna 1948 valmistunut Ilmari Unhon ohjaama suomalainen elokuva. Se kertoo liminkalaisesta oopperalaulajasta ja laulupedagogista Abraham ”Aappo” Ojanperästä, jota esittää Unto Salminen. Laulut esittää kuitenkin Sulo Saarits.


title: Ruusu ja kulkuri

text: Elokuvassa laulullinen luonnonlahjakkuus, orpo paimenpoika Aappo Ojanperä pääsee koulun kautta musiikin pariin ja oopperalaulajaksi. Elokuvan juoni ei noudata Ojanperän elämän todellista kulkua.


title: Ruusu ja kulkuri

text: Marja Korhonen ja Aino Mantsas näyttelevät ensimmäisissä elokuvarooleissaan, ja tuleva ohjaaja Matti Kassila on pienessä pohjalaisen ylioppilaan roolissa.


title: Ruusu ja kulkuri

text: Aikalaisarvioissa elokuvan käsikirjoitus saa moitteita mutta Unhon ohjaus kiitosta. Pääroolin esittäjä Unto Salminen saa myös yksimielisen kiitoksen.


title: Ruusu ja kulkuri

text: Tv-kriitikko Arto Pajukallio kirjoitti, että laulu "Yksi ruusu on kasvanut laaksossa" nousee symbolina suorastaan pakahduttaviin mittoihin.


title: Röyksopp

text: Röyksopp on norjalainen elektronista musiikkia soittava yhtye. Röyksoppin muodostaa duo Torbjørn Brundtland ja Svein Berge.


title: Röyksopp

text: Täysin tuntemattomuudesta esiin noussut Röyksoppin esikoisalbumi "Melody A.M." myi yli miljoona kappaletta ja oli kriitikoiden arvostama julkaisu.


title: Röyksopp

text: Vuonna 2005 Röyksopp julkaisi toisen albuminsa "The Understanding". Albumi äänitettiin Norjan Bergenissä. Röyksopp-duo vastaa suurilta osin albumin lauluraidoista, mutta Kate Havnevik ja Karin Dreijer Andersson laulavat albumin naissolistin osuudet. ”What Else Is There?” valittiin MTV:n vuoden parhaaksi videoksi 2005.


title: Tšetšenian tasavallan kansallislaulu

text: Tšetšenian tasavallan kansallislaulu on Venäjän federaatioon kuuluvan Tšetšenian tasavallan kansallislaulu. Sen on sanoittanut Khodži-Akhmed Kadyrov ja säveltänyt Umar Beksultanov.


title: Tšetšenian tasavallan kansallislaulu

text: Шатлакхан Илли


title: Tšetšenian tasavallan kansallislaulu

text:
Харцоно цlе тесна хьо ягарх,
Нохчийчоь, ца йоьжна, гlаьттина яха.
Кавказан ткъес хилла, маршонан ага,
Хьан лаьттан сий дина яхь йолчу наха.


title: Tšetšenian tasavallan kansallislaulu

text:
Барт болу хьан къаьмнаш – мах боцу беркат!
Хьо йоцург, Нана яц, нохчийн халкъ хьастс.
Тхайн дехар, тхан дерзар Даймехкан кхерчахь,
Декъалдар доьхуш ду, хьуна беш хастам.


title: Tšetšenian tasavallan kansallislaulu

text:
Башламан баххьашка дайн синош дуьссу.
Органа тулгlено ненан мотт буьйцу.
Исбаьхьа совгlат хьо, азаллехь долла!
Шатлакхан илли ду тхуна никкъ белла!


title: Tšetšenian tasavallan kansallislaulu

text:
Къинхьегам, хьан хуьнарш хазделла шайна,
Хьалкъаца лерам бар кхаъ хуьлда хьуна.
Машаран гlаролехь ирсан некъ тайна,
Сий долуш Нохчийчоь ехийла тхуна!


title: Tšetšenian tasavallan kansallislaulu

text: Гимн Чеченской Республики


title: Tšetšenian tasavallan kansallislaulu

text:
Как бы ты ни горела огнем несправедливости Чечня,
Ни падала и вставала, чтобы жить.
Молния Кавказа, колыбель свободы,
Берегли честь твоей земли гордые люди.


title: Tšetšenian tasavallan kansallislaulu

text:
Согласие между твоими народами – бесценное богатство!
Кроме тебя, нет матери, чтобы приласкать народ Чечни.
Нашу жизнь и нашу кончину в очаге Родины,
Просим, восхваляя тебя, благослови.


title: Tšetšenian tasavallan kansallislaulu

text:
На вершину Башлама спускаются души предков.
Волна Аргуна говорит на языке матери.
Великолепный подарок ты, данный нам жизнью!
Песня Шатлака дала нам силу!


title: Tšetšenian tasavallan kansallislaulu

text:
Любовь к труду и отваге, уважение народа,
Пусть будет для тебя приятной вестью.
На страже свободы, найдя счастливую дорогу,
Живи для нас, достойная Чечня!


title: Dimetyylisulfoksidi

text: Dimetyylisulfoksidi (lyhenne DMSO, molekyylikaava CHOS) on orgaaninen rikkiyhdiste, jota käytetään teollisuudessa liuottimena muun muassa maalin ohenteissa ja pakkasnesteissä. DMSO imeytyy ihon lävitse erittäin hyvin, minkä takia sitä on käytetty myös parantamaan lääkkeiden imeytymistä ihon läpi.


title: Dimetyylisulfoksidi

text: DMSO:ta on markkinoitu 1960-luvulla Pohjois-Amerikassa kivun lievittämiseen ja nivelsairauksien hoitoon. Koska DMSO:n tehosta ja turvallisuudesta analgeettina (kipulääkkeenä) ei ollut riittävästi näyttöä, sen myynti luontaistuotteena tai ravintolisänä on nykyään kielletty. Elimistössä osa DMSO:sta metaboloituu metyylisulfonyylimetaaniksi eli MSM:ksi, jota markkinoidaan luontaistuotteena.


title: Menuetti

text: Menuetti on 1700-luvun barokin ajan muotitanssi. Se jäi myös elämään taidemusiikin muotona, jota käytettiin esimerkiksi klassismin ajan sonaattien ja sinfonioiden osana.


title: Menuetti

text: Menuetti oli 1700-luvun alkupuolella suosituin tanssi monissa Euroopan hoveissa. Se on sävyltään kepeä 3/4-tahtilajin tanssi, joskin menuetin ollessa suosionsa huipulla, sitä saatettiin tanssia myös hitaammin ja arvokkaammin, varsinkin aamupäivällä ja riippuen kuninkaasta. Sana juontuu italian sanasta ”minuetto”, joka tarkoittaa pientä ja kaunista (taustalla on latinan sana ”minutus”). Joskus nuoteissa käytetään myös sanaa ”menuetto”. Italialaisten säveltäjien menuetit olivat joskus myös 3/8- tai 6/8-tahtilajeissa. Menuetteja on kirjoitettu myös molliin, vaikka useimmiten ne kulkevat duurissa. Menuetti on ranskalaista alkuperää.


title: Menuetti

text: Barokin ajan muiden tanssien menettäessä suosionsa menuetti jäi elämään 1700-luvun taidemusiikin monien teosten osana. Barokin ajalla menuettia käytettiin esimerkiksi barokkisarjojen osina tai itsenäisinä sävellyksinä esimerkiksi cembalolle. Jean-Baptiste Lully alkoi käyttää menuettia oopperoissaKlassismin ajan sinfonioihin ja kamarimusiikin teoksiin menuetti päätyi kolmanneksi, keventäväksi osuudeksi, joka laitettiin teokseen edeltämään finaalia. Johann Stamitz käytti ensimmäisenä menuettia säännöllisesti sinfonioissaan. Italialaisissa overtyyreissä menuetti oli sen sijaan usein viimeinen osa. Usein menuetin kanssa samaan osuuteen sijoitettiin täydennykseksi ”trio”-osio, jossa käytettiin kevyempää orkestraatiota kuin koko orkesterin voimalla soitetussa menuetti-osassa. Trio-osiota edeltävä kehitysvaihe oli kaksiosainen menuetti, jonka alkuosa toistettiin toisen osan jälkeen. Triot eivät nimestään huolimatta ole aina kolmelle soittimelle orkestroituja. Sinfoniassa menuetin korvasi romantiikan myötä scherzo, jonka on nähty alkaneen kehittyä Haydnin teoksissa. Schubertin viimeisissä teoksissa oli vielä toisinaan menuetteja, joskin ne poikkesivat jo totutusta. Esimerkiksi Schubertin 13. jousikvarteton menuettia pidetään poikkeuksellisen synkkänä, siinä missä menuetti tunnetaan kepeänä taidemusiikin muotona.


title: Menuetti

text: Tunnetuin menuetti on G-duuriin sävelletty menuetti Bachin vaimolleen laatimasta kirjasta "Clavier-Büchlein für Anna Magdalena Bach". Se esiintyy lähes kaikissa tunnetuissa pianonsoiton oppaissa, ja viime aikoina sitä on käytetty myös kännykän soittoäänenä. Ei ole täysin varmaa, onko menuetin melodia Bachin oma. Seuraavaksi huomattavin menuetti on kenties Mozartin Jupiter-sinfonian (no. 41) menuetti. Siihenastisen klassisen sinfonian huipentumana pidetyssä teoksessa myös menuetti-osa sisältää kontrapunkti-tekniikkaa. Myös Mozartin Don Giovannissa käyttämä menuetti on tunnettu.


title: Kolajuoma

text: Kolajuoma on kasviuutejuoma, jonka väri on useimmiten erittäin tummanruskea. Kolajuomat ovat maailman myydyimpiä virvoitusjuomia. Kolajuomia käytetään paitsi sellaisenaan myös monissa juomasekoituksissa, kuten Cuba Libressä rommin kanssa.


title: Kolajuoma

text: Kolajuomien ainesosina käytetään vettä, sokeria, hiilihappoa, elintarvikeväriä, fosforihappoa, kofeiinia sekä aromiaineita. Aromeina ovat usein ainakin vanilja ja kaneli, joskus myös muskotti ja appelsiini. Sen sijaan koolapuiden kolapähkinöitä, joista juoma on saanut nimensä, ei juurikaan käytetä.


title: Kolajuoma

text: Alun perin Coca-Colan valmistuksessa käytettiin kokapensaan lehtiä, joista saatava kokaiini vaikuttaa piristävästi. Vuonna 1903 Coca-Cola Company poisti kokaiinin reseptistä ja alkoi käyttää kofeiinia piristävän vaikutuksen aikaansaamiseen.


title: Kolajuoma

text: Kolajuomien tarkkoja reseptejä on perinteisesti pidetty liikesalaisuuksina. Vuonna 2001 kanadalainen ohjelmistoyritys OpenCola julkaisi omaan markkinointiinsa liittyen avoimen, GNU-lisensoidun kolajuomareseptin OpenColan, jota on lupa edelleen muunnella. Juomasta arvellaan tulleen tunnetumpi kuin kehittäjäyhtiöstä.


title: Kolajuoma

text: Kansainvälisesti tunnetuimpia kolajuomia lienevät Coca-Cola ja Pepsi. Monilla alueilla on omat paikalliset kolajuomansa. Esimerkiksi Saksassa tehdään Afri-Colaa, Lähi-idässä Mecca-Colaa ja Britanniassa liikemies Richard Branson on tuottanut Virgin Colaa Virgin Drinks-yhtiössään Iso-Britanniassa ja yhteisyrityksen kautta Yhdysvaltain markkinoille.


title: Kolajuoma

text: Itäblokin maissa alettiin 1970-luvulta lähtien tehdä omia kolajuomia kuten Puolan "Polo-Cofta" (myöhemmältä nimeltään Polo Cola) ja Tšekkoslovakian Kofola. Kofolan vuonna 1959 käynnistyneen kehittelytyön pontimena oli toisaalta luoda vaihtoehto "imperialistiselle" Coca-Colalle ja toisaalta löytää käyttöä ylijäämäkofeiinille. 1950-60-luvuilla suosittu Kofola on tuotu uudelleen markkinoille vuoden 2000 jälkeen ja ollut kolmanneksi myydyin kolajuoma. Polo Colan juuret puolestaan ovat slovakialaisessa Cofola-kasvisuutejuomassa, jonka pohjalta Polo Cofta kehitettiin.


title: Kolajuoma

text: Tavallinen kolajuoma sisältää runsaasti sokeria ja siten runsaasti energiaa. Nykyään saatavilla on myös vähäenergiaisia vaihtoehtoja, joissa sokeri on korvattu muilla makeutusaineilla, kuten aspartaamilla, asesulfaami-k:lla ja sakariinilla, joilla vastaava energia-arvo on huomattavasti alhaisempi.


title: Neuvostoliiton historia

text: Neuvostoliiton historia käsittää vuodet 1922−1991. Neuvostoliitto syntyi 30. joulukuuta 1922 Venäjän, Ukrainan, Valko-Venäjän ja Transkaukasian yhdistyessä. Neuvostoliiton edeltäjä oli Neuvosto-Venäjä.


title: Neuvostoliiton historia

text: Sosiaaliset levottomuudet, kyllästyneisyys itsevaltaiseen keisarin hallintoon, ensimmäisen maailmansodan aiheuttama taisteluväsymys ja jo pitkään kytenyt vallankumouksellisuus johti viimein 1917 Venäjän keisarikunnan luhistumiseen. Vallan otti ensin lähinnä duuman johtama väliaikaishallitus, joka kuitenkin kaatui vuoden sisällä bolševistisen puolueen ottaessa hallitsevan aseman johtajansa Vladimir Leninin johdolla. 7. marraskuuta 1917 vallankaappauksella alkanut lokakuun vallankumouksen nimellä tunnettu tapahtumasarja johti sisällissotaan, jossa vastakkaisina pääosapuolina olivat sosialistiset "punaiset" ja (vastavallankumoukselliset), ulkovaltojen tukemat "valkoiset". Bolševikit tunnustivat pian valtaannousunsa jälkeen Suomelle itsenäisyyden Venäjän keisarikunnasta.


title: Neuvostoliiton historia

text: Venäjän hajotessa erillisiksi sotilashallitusten johtamiksi valkoisiksi armeijoiksi jakautuneet valkoiset ja heidän tapaansa Venäjän yhtenäisyydestä periaatteessa kiinni pitävät punaiset taistelivat lisäksi itsenäistymään pyrkivien Venäjän keisarikunnan entisten osien kansallismielisiä vastaan. Esimerkiksi Ukrainassa oli viisi sotivaa osapuolta: Ukrainan kansantasavalta liitossa Puolan kanssa, Länsi-Ukrainan kansantasavalta Puolaakin vastaan pyrkien liittoutumaan Ukrainan kansantasavallan kanssa, Harkovan punainen moskovalaismielinen hallitus sekä valkoinen Venäjän yhtenäisyydestä ja jakamattomuudesta monarkistiseen tapaan kiinni pitävä ranskalaisten ja brittiläisten tukema Etelä-Venäjän armeija sekä Nestor Mahnon anarkistit. Suomessa vallasta taistelivat punaisten Suomen kansanvaltuuskunta ja valkoisten Suomen senaatti.


title: Neuvostoliiton historia

text: Tämä lisäksi sisällissotaa sekaantuivat keisarillisen Venäjän liittolaiset ensimmäisessä maailmansodassa, Yhdistynyt kuningaskunta, Yhdysvallat ja Japani, jotka tukivat valkoisia vastavallankumouksellisia. Suuri osa entistä Venäjän imperiumia lännessä oli saksalaisjoukkojen käsissä. Ulkovaltojen sekaantuminen maan asioihin hallitsi alkuvuosikymmenet Neuvosto-Venäjän ulkopolitiikkaa, joka suhtautui epäluuloisesti ja vihamielisesti maata miehittäneisiin ulkovaltoihin.


title: Neuvostoliiton historia

text: Sisällissota päättyi työväen ja talonpoikien puna-armeijan voittoon. Vuoden 1917 tapahtumien yhteydessä ja niiden jälkeen Puola, Suomi, Viro, Latvia, Liettua ja Ukraina itsenäistyivät Venäjän tasavallasta. Kansankomissaarit tunnustivat Saksan, Itävalta-Unkarin ja Bulgarian kanssa 3. maaliskuuta 1918 tehdyllä Brest-Litovskin rauhansopimuksella Ukrainan itsenäisyyden.


title: Neuvostoliiton historia

text: Vallankumouksen jälkeen Neuvosto-Venäjänä hallitsivat sosialistit, bolševikkipuolue joka muutti nimensä kommunistiseksi maaliskuussa 1918 ja sosiaalivallankumoukselliset. Bolševikit kielsivät myöhemmin muut puolueet.


title: Neuvostoliiton historia

text: Venäjä, Ukraina, Valko-Venäjä ja Transkaukasian neuvostotasavallat yhdistyivät 30. joulukuuta 1922 Neuvostoliitoksi, josta tuli ensimmäinen sosialistinen valtio. Vuonna 1925 mukaan liittyivät Turkmenistan ja Uzbekistan, josta vuonna 1929 erotettiin Tadžikistan. Myöhemmin Venäjästä irtautui Kazakstan ja Kirgisia, joista tehtiin omat neuvostotasavallat. Transkaukasia jaettiin vuonna 1936 Armenian, Azerbaidžanin ja Gruusian kesken.


title: Neuvostoliiton historia

text: Samana vuonna valmistui myös Josif Stalinin hoviohjaaja Sergei Eisensteinin ohjaama, Neuvostoliiton kansalliselokuva, tositapahtumiin perustuva "Panssarilaiva Potemkin". Elokuvalla oli suuri merkitys osittain lukutaidottomassa maassa. Vladimir Leninin mukaan elokuva oli neuvostoyhteiskunnan tärkein taidemuoto.


title: Neuvostoliiton historia

text: Sisällissodan aikaisen sotakommunismin jälkeen hallitus alkoi sallia yksityisyritteliäisyyttä kansallistetun teollisuuden rinnalla. Satojen takavarikointi maaseuduilla korvattiin verolla. Uuden talouspolitiikan (NEP) aikana Neuvostoliitto nousi maailman suurimmaksi viljan tuottajaksi. Teollisuustuotannon kehittymättömyys johti kuitenkin vakavaan inflaatioon ja markkinaspekulointiin, josta seurasi ruuan puutetta kaupungeissa.


title: Neuvostoliiton historia

text: Alkuaikoinaan Neuvostoliitto oli sotilaallisesti huomattavasti keisarikuntaa heikompi ja pyrki välttämään konflikteja. Nuoren valtion voimavaroja oli vienyt myös kolme vuotta kestänyt sisällissota ja sen jälkeisten kapinoiden tukahduttaminen. Neuvostoliiton sotilaallinen ja taloudellinen kasvu alkoi 1930-luvulla Stalinin hallinnon aikana.